6 ta' Mejju: Beata Katerina Trojani

Verżjoni Vidjo:

Beata Katerina Trojani

"Ejjew immorru band'oħra, fl-irħula tal-qrib, ħalli nipprietka hemmhekk ukoll, għax għalhekk ħriġt." –

Ġesù f'Mark 1:38

BEATA KATERINA TROJANI

Reliġjuża

1813 – 1887

Tagħrif:

Il-Beata Madre Marija Katerina Trojani ta' Santa Roża ta' Viterbo, twieldet f'Giuliano ta' Ruma, provinċja ta' Frosinone fid-19 ta' Jannar, 1813 minn Tumas Trojani u Tereża Panici Cantone, ġenituri tassew għonja.

Il-pajjiż dak iż-żmien kien jifforma parti mill-istati tal-Papa.

It-tifla ġiet mgħammda fl-istess jum tat-twelid fil-parroċċa ta' Santa Maria Maggiore u ġiet mogħtija l-ismijiet ta' Kostanza Duminka u Antonja.

Il-livell għoli tal-familja ta' Kostanza, kien jippermetti ħajja komda u ferrieħa għal binthom.

Iżda dan il-ferħ ma kellux għomor twil.

Kellu jseħħ biss għal ftit snin għaliex in-niket u s-sofferenzi kellhom ikunu l-ħobża ta' kuljum biex jifformaw sa miċ-ċokon il-karattru sod ta' dik li kellha tkun Missjunarja.

Meta Kostanza kellha sitt snin, tilfet 'l ommha fi traġedja.

Telfa kbira bħal din swiet biex skolpiet ruħha fil-fond tal-qalb ta' Kostanza u stampat fiha dak id-distakk komplet mid-dinja, li ma għandhiex u li qatt ma tista' toffri l-veru hena tal-qalb.

Iz-zija, oħt ommha, bi ftehim mal-isqof, ġabret it-tifla abbandunata u fdatha lis-Sorijiet Għalliema tal-Monasteru ta' Santa Kjara tal-Karità ta' Ferentino li kienu ddedikati għat-tagħlim u l-edukazzjoni tal-bniet.

Dawn is-Sorijiet rabbew b'tant ħeġġa u għożża lit-tifla fdata lilhom, u b'hekk Kostanza kibret twajba, mingħajr dwejjaq u kienet tħoss ġibda qawwija u gratitudni lejn dawk is-Sorijiet.

Tassew ta' min jinnota illi dawn is-Sorijiet edukaw il-qalb ta' Kostanza.

It-talenti li bihom Alla, għoġbu jżejjen lil din it-tfajla ġew maħduma b'tali mod li t-tifla wriet sa mill-bidunett l-intelliġenza formidabbli u t-tjubija speċjali li kienu jżejnu l-moħħ u l-qalb tagħha.

Din t-tifla, li sa miċ-ċokon ġiet ippruvata bin-niket, kienet ta' sikwit issib is-serħan tal-qalb tagħha f'riġlejn l-Altar.

Hemmhekk kienet titkellem ma' Ġesù bħala l-uniku ħabib li kien jifhem il-ħtiġijiet u l-ħsibijiet tagħha.

Hekk sa mill-bidu hija wriet spirtu ta' ċaħda li kienet turih saħansitra waqt il-logħob mat-tfal sħabha.

Kienet tkun dejjem pronta u minn tal-ewwel għas-sagrifiċċju u fix-xogħol.

Donnha kienet qiegħda tħejji ruħha minn dak il-ħin għax-xogħol kbir ta' l-erwieħ li għalih kienet tħossha tant miġbuda u li kien qed jistennieha.

Il-Vokazzjoni Reliġjuża

It-tamiet sbieħ li l-Għalliema ta' Ferentino kellhom f'Kostanza ma naqsux.

Meta Kostanza kibret, ta' sikwit, niesha kienu jgħidulha biex tħalli l-Monasteru u tieħu l-post tagħha fil-ħajja tad-dinja.

Malli kellha ħmistax-il sena hija ddeċidiet li ssir soru fil-Kunvent fejn kienet trabbiet sa minn ċkunitha.

Fit-8 ta' Diċembru, 1829, festa tal-Immakulata, l-isqof ta' Ferentino taha l-libsa Reliġjuża u l-isem ta' Swor Marija Katarina ta' Santa Roża.

Għaddiet is-sena tan-Novizzjat b'fervur kbir u malajr waslet għall-Professjoni u fit-18 ta' Diċembru, 1830 Marija Katerina li kienet għadha ma għalqitx it-18 -il sena, wiegħdet 'l Alla d-dedikazzjoni tal-ħajja tagħha permezz tal-wegħdiet tas-Safa, Ubbidjenza u Faqar, għall-ġid ta' l-erwieħ.

L-Isqof ta' Ferentino, Monsinjur Ġużeppi Lais, kien għażilha għalliema tat-tfal u ta' 18-il sena ġiet maħtura konsultatriċi, segretarja, arkivista, ekonoma tal-kunvent, kif ukoll Direttriċi ta' dawk li kienu fil-formazzjoni.

Hawnhekk għexet ta' Soru Klarissa f'ambjent tassew fqir.

Kienet titlob ta' kuljum quddiem it-Tabernaklu u minn hemm hija kienet tieħu l-forza u l-għajnuna għax-xogħol li Alla kien irid minnha.

Ta' kuljum kienet tixgħel ġewwa qalbha dik il-fjamma tax-xogħol appostoliku f'dawk l-inħawi fejn il-kelma ta' Kristu ma kenitx magħrufa.

Swor Marija Katerina għexet fil-Kunvent ta' Santa Kjara sakemm kellha 46 sena.

Għalkemm kienet ferħana ġewwa dan il-Kunvent, hija kienet sabet ruħha f'ambjent ta' attività ristretta.

Fil-qalb tagħha kienet tgħammar ix-xewqa ta' xogħol missjunarju f'pajjiżi mbiegħda, qalb il-pagani biex tgħarraf id-dawl tal-Vanġelu.

Biex iżżid max-xewqa tal-ideal tagħha ta' sikwit kienu jaslu l-ittri tal-kuġin tagħha Monsinjur Ġużeppi Bavieri li kien internunzju fl-Isvizzera.

Kien huwa li introduċieha ma' dik ir-ruħ kbira ta' Pawlina dei Marchesi Nicolai, li darba minnhom marret iżżur lil Swor Katerina fil-Kunvent ta' Ferentino u qaltilha dawn il-kelmiet: "Se nsiefer Ġerusalemm.

Sejra nlestilek it-triq.

Ftakar li l-post tas-Soru Franġiskana huwa ħdejn il-Kalvarju.

Qabel ma tmut inti tara dar tagħkom f'Ġerusalemm."

U maż-żmien din il-profezija seħħet.

Il-Beata Katerina kellha tara dik il-profezija sseħħ meta fl-1885 il-Patrijiet Minuri fdaw f'idejn is-Sorijiet ta' l-Eġittu l-orfanatrofju tal-bniet ta' l-Art Imqaddsa.

FI-1851, il-Konfessur tas-Sorijiet ta' Santa Kjara tal-Karità ta' Ferentino, Patri Ġużepp Modena minn Sanremo, oratur famuż, tal-Patrijiet Franġiskani Minuri, mar jipprietka f'Lixandra ġewwa l-Eġittu.

Waqt il-prietki tiegħu kellu okkażjoni li jiltaqa' iktar minn darba mad-Delegat Appostoliku, Monsinjur Perpetuo Guasco.

Dan kien ilmenta fuq in-nuqqas ta' Sorijiet f'Lixandra u fil-Kajr, li kellhom ikunu mogħtija għall-edukazzjoni taż-żgħażagħ, speċjalment dawk tal-Kolonja Taljana.

Patri Ġużepp tkellem fuq is-Sorijiet ta' Ferentino, dwar ix-xogħol bnin tagħhom mat-tfajliet u ssuġġerixxa lid-Delegat biex jibgħat għal grupp minnhom.

Ir-rebħa fuq id-diffikultajiet

L-lsqof malajr laqa' l-proposta; imma dlonk ippreżenta d-diffikultajiet bla għadd li magħhom kellhom jiltaqgħu biex jirnexxu skont il-ħsibijiet tiegħu.

"Jeħtieġ it-talb.

Nitolbu nitolbu," żied jgħid id-Delegat.

Hekk Patri Ġużepp, meta reġa' lura lejn Ferentino, kien bil-ħsieb li jkellem lis-Sorijiet.

Wasal fl-1852, kellem is-Sorijiet kollha iżda l-proposta ma ġietx milqugħa b'entużjażmu mis-Sorijiet kollha. lżda Swor Katerina laqgħet l-istedina mingħajr kundizzjonijiet u minnufih.

Il-ħolma ta' ħafna snin fil-ħajja Missjunarja kienet se tiġi realizzata.

Il-Missjunarja l-ġdida riedet titlaq lejn l-Eġittu mill-aktar fis; iżda d-Delegat Appostoliku xtaq li l-ideal Missjunarju jiġi milqugħ mill-biċċa l-kbira tas-Sorijiet.

Għalhekk kien iżomm korrispondenza mal-kunvent u jħajjar lis-Sorijiet biex jilqgħu l-istedina, billi jippreparaw ruħhom għal din is-sejħa waqt li jżommu sħiħ u bla mittiefes l-Ispirtu Franġiskan.

Madre Katerina kellha Fidi straordinarja li mlietha b'kull għajnuna meħtieġa; iżda, is-siegħa ta' Alla kienet għadha ma waslitx u kellhom jgħaddu seba' snin twal ta' preparazzjoni qabel ma setgħet taqta' x-xewqa tagħha.

Malli qalgħet il-permessi meħtieġa mill-Isqof ta' Ferentino, mid-Delegat Appostoliku ta' l-Eġittu, mill-Ordni tal-Patrijiet Minuri, u mill-Kustodja tal-Art Imqaddsa, flimkien ma' l-awtorizzazzjoni tat-Tixrid tal-Fidi, Swor Marija Katerina ta' Santa Roża organizzat il-vjaġġ u flimkien ma' erba' Sorijiet oħra, fil-25 ta' Awwissu, 1859, ħallew Ferentino.

Huma marru Ruma u minn hemm telqu għal Citavecchia biex siefru lejn l-Eġittu għall-Missjoni tant mixtieqa.

Id-distakk mill-belt tagħha, mill-Kunvent li kien raha tifla ċkejkna fejn ħalliet tant tifkiriet u tant erwieħ maħbuba, kien tassew okkażjoni ta' sofferenza għaliha.

B'dana kollu hija kellha kuraġġ kbir u bi kliemha ħelu u persważiv irnexxielha tnissel fil-qalb tal-ġenituri tas-Sorijiet sħabha, tama u ferħ.

Clot Bey: L-ewwel Dar

Il-vjaġġ lejn l-Eġittu kien tajjeb u kalm sa meta waslu Malta.

U hawnhekk bħal sajjetta fil-bnazzi kienet waslet l-aħbar tal-mewt ta' Monsinjur Guasco: dak li kien bagħat għas-Sorijiet biex imorru l-Missjoni fl-Eġittu; hu miet fl-istess jum li s-Sorijiet kienu ħallew il-kunvent tagħhom ta' Ferentino.

Kienet din l-okkażjoni li xeħtet fidi kbira fil-qalb ta' Madre Katerina.

Soda fil-prinċipji tagħha, emmnet li aktar ma tonqos l-għajnuna tal-bniedem, iktar qrib hemm Alla.

Għalhekk flimkien ma' Patri Ġużepp bdiet timla bil-kuraġġ lis-Sorijiet l-oħra u hekk il-vjaġġ intemm bl-istess fervur u entużjażmu kif kien inbeda.

Hija żiedet tgħid: "Alla sejħilna permezz tal-Monsinjur li mis-sema sejjer jieħu ħsiebna u hemm ikollu qawwa iktar kbira milli seta' kellu fuq l-art."

Madre Katerina flimkien mas-Sorijiet l-oħra niżlu f'Lixandra tal-Eġittu fil-11 ta' Settembru, 1859 u fl-14 ta' l-istess xahar daħlu l-Kajr.

Ġew milqugħin bħala strumenti mibgħuta mill-Providenza.

Il-Patrijiet Franġiskani wassluhom sal-Knisja.

Wara talb ta' Ringrazzjament lil Alla, huma ħadu lis-Sorijiet fil-kwartier fqir ta' Clot Bey u mbagħad tawhom id-dar li kienet mixtrija għalihom minn Patri Ġużepp Modena.

Opra Kbira mat-Tfal

Malli xterdet l-aħbar li kien sejjer jinfetaħ pensjonat u skola b'xejn għall-bniet ta' kull ġens, is-Sinjura Govannina Walmassi u ħuha Feliċ marru għand is-Sorijiet ta' Clot Bey u qalulhom: "Se nġibu tifla żgħira li adottajna.

Hija musulmana, iżda nixtiequ nafdawha lilkom biex tedukawha fit-twemmin Kattoliku."

Minn xi żmien Giovanni Battista Olivieri u Biagio Verri, saċerdoti żelanti ħafna kienu ddedikaw ruħhom għar-riskatt tat-tfal ilsiera.

Imbagħad, huma kienu jedukawhom fir-Reliġjon Kattolika u jgħammduhom.

Biex iżidu man-numru ta' dawn l-erwieħ ta' sikwit dawn is-saċerdoti kienu jmorru fl-Ewropa biex jiġbru flus għar-riskatt tagħhom.

Dan Biagio Verri offra dan ix-xogħol lil Madre Katerina illi flimkien mal-Badessa u s-Sorijiet l-oħra laqgħu bil-ferħ dan ix-xogħol ta' Appostolat.

Id-dar ta' Clot Bey malajr saret iċ-ċentru ta' l-opra tat-tfal Madre Katarina u s-Sorijiet urew tant imħabba u delikatezza lejn dawn it-tfal abbandunati.

Kienu ta' sikwit imorru huma stess ifittxu t-trabi mormijin mill-ġenituri tagħhom.

Kienu jgħammduhom malajr meta ma kienux jistgħu jsalvawhom.

L-oħrajn kienu jgħallmuhom u meta ma kienx ikun possibbli li jsibulhom xogħol diċenti fil-pajjiż, huma kienu jeħduhom fl-Ewropa f'Istituti differenti.

Madre Katerina kellha mħabba tenera lejn dawn it-tfal żgħar abbandunati.

Kienet isservihom hija stess.

Kellha ssofri ħafna għall-manteniment tagħhom.

Ta' sikwit kienet toħroġ fit-toroq għalihom.

U meta l-għaks beda jinħass fil-Komunità hija kienet dejjem issib soluzzjoni għal din il-problema.

Kienet tgħid sikwit: "San Ġużepp jipprovdi."

B'din it-tama f'qalbha kienet tgħid: "San Ġużepp, hu ħsieb: M'għandi xejn x'nagħti lis-Sorijiet u lit-tfal."

U l-affarijiet meħtieġa kienu jaslulhom bil-bosta aktar milli kellhom bżonn.

Wara ħafna talb lis-Sagra Familja Madre Katerina ddeċidiet li tmur quddiem il-Viċi re tal-Eġittu u titolbu biex jagħtiha l-ħobż għal dawk it-tfal.

Hekk, fit-3 ta' Lulju 1863, kellha udjenza mal-Kedive Ismail Pascià.

Dan, wara li ħa d-dettalji tax-xogħol tas-Sorijiet fl-Eġittu staqsiehom: "X'titolbuni?"

"Eċċellenza," wieġbet Madre Katerina, "Aħna neħtieġu saqaf u ħobż."

"Dan tridu intom?" issokta jsaqsi l-Pascià.

"Iva Eċċellenza," wieġbet.

U l-Kedive qal: "Mil-lum 'il quddiem jien inkun il-missier tagħkom."

U wara xahrejn il-Kedive ta biċċa art kbira lil Madre Katerina u kwantità ta' qamħ kull sena.

Ħarsien ta' San Ġużepp

U San Ġużepp kien u għadu l-Protettur tal-Kongregazzjoni.

Jingħad li meta Madre Katerina irnexxielha tibni Knisja fil-Kunvent Clot Bey, it-titular ma setax ikun ieħor jekk mhux San Ġużepp.

U hawnhekk ikollna nirrakkontaw fatt li huwa tassew misterjuż.

Madre Katerina kienet tixtieq ħafna kwadru ta' San Ġużepp, biex tkun tista' tqiegħdu fuq l-altar, biex tnissel devozzjoni kbira.

Iżda d-distanza mill-Eġittu għall-Italja, u l-finanzi ma kienu qatt jippermettu.

Bħas-soltu, bit-talb tagħha, hi għelbet kull ostaklu.

Talbet u qalgħet.

Fejn il-bieb tal-Kunvent, is-Sorijiet sabu kaxxa kbira tal-merkanzija; fuqha kien hemm miktub: "Is-Sorijiet ta' Clot Bey."

Ħadd ma kien għamel l-ordni, u ħadd ma kien kiteb lis-Sorijiet fuq dan kwadru.

X'se jagħmlu?

Indirizz żbaljat?

Wara ħafna tfittix, is-Sorijiet fetħu l-kaxxa u dak li kien hemm ġewwa fiha, kien għalihom ta' sorpriża tal-għaġeb.

Kien hemm kwadru sabiħ ta' San Ġużepp, fuq it-tila, li kien juri il-mewt ta' San Ġużepp.

Għadda ż-żmien, u ħadd ma mar jirreklama dan l-inkwatru meraviljuż.

Hekk qegħduh fuq l-altar fejn sal-lum huwa oġġett ta' venerazzjoni u devozzjoni.

Twelid tal-Franġiskani tal-Eġittu

U t-tama ta' Madre Katerina ma tiqafx hawn, il-fidi tagħha fil-Patroċinju ta' San Ġużepp kienet rabbiet għeruq profondi u x-xogħol tagħha kompla jikber.

Fi Clot Bey in-numru tat-tfal issokta jiżdied; u żdiedet ukoll in-neċessità li wieħed jipprovdi għall-iltiema ta' bnadi oħra u li tieħu l-inizjattiva li tgħin fix-xogħol tal-Appostolat.

Beda jiġri illi dawk is-Sorijiet li kienu nqatgħu mill-Klawsura Taljana saru mdaħħla fiż-żmien, u ma kienux iktar biżżejjed biex ilaħħqu max-xogħol li kien sejjer jitkattar u jinfirex ma' ħafna bnadi.

Minn din is-sitwazzjoni, inħoloq il-ħsieb li jitwaqqaf Istitut ġdid b'fisjonomija u skopijiet propri.

Inġabru tfajliet mill-Italja, mill-Eġittu u mill-Palestina.

Il-Vokazzjonijiet kotru minnufih; hekk f'qasir żmien twaqqfet il-Kongregazzjoni ġdida bl-awtonomija tagħha; b'regola u Kostituzzjonijiet aktar adatti għax-xogħol li kien inħoloq.

Biex tħaffef il-permessi u d-dokumenti, Madre Katerina marret Ruma fl-1868; u rnexxielha f'qasir żmien.

Fl-istess sena l-Istitut ġie mwaqqaf kanonikament taħt i-isem tas-Sorijiet Franġiskani Missjunarji tal-Eġittu.

B'hekk Madre Katerina setgħet tilqa' kull inizjattiva għall-ġid għaliex kienet konvinta li l-firxa kienet tiżgura xogħol għal żmien twil.

U hekk, b'kuraġġ u fidi soda, bdiet tiftaħ orfanatrofji, skejjel, postijiet ta' tagħlim tal-Katekiżmu u kull għajnuna missjunarja: u mhux biss fil-Kajr u fl-Eġittu.

Illum is-Sorijiet Franġiskani jinstabu fl-Afrika, fl-Asja, fl-Ewropa, fl-Amerika ta' fuq u t'Isfel, fl-Art Imqaddsa u f'Malta.

Hija talbet u qalgħet udjenza mingħand il-Papa Piju IX.

Mixtieqa li jkollha dar f'Ruma hija kellmet il-Papa dwar ix-xogħol tagħha fl-Eġittu u tat relazzjoni dettaljata dwar l-attività ġewwa l-Kajr.

Fit-tmiem tad-diskors il-Papa li kien sema' kollox b'tant attenzjoni ma tax lill-Istitut dar f'Ruma iżda minn dak il-ħin huwa wegħedha għaxar skudi fix-xahar biex tħallas il-kera.

Ma nistgħux niddeskrivu l-ferħ tas-Serva ta' Alla.

Wieħed jista' jgħid li x-xogħol ta' Madre Katerina kien espressjoni tal-fjamma ta' mħabba li kienet tixgħel fil-qalb tagħha u li kienet timla b'tant kuraġġ kull azzjoni tal-jiem tagħha.

Sa mill-ewwel snin tal-ħajja reliġjuża, hi kienet tħobb ħafna l-ħajja interjuri, f'talb kontinwu u unjoni intima ma' Alla, riedet u xtaqet li wliedha wkoll jidraw jagħmlu teżor minn kull sekonda li jkollhom għad-disposizzjoni tagħhom, u jibqgħu dejjem fidili lejn Alla.

Il-Mewt ta' Omm il-Fqar

Madre Katerina issa kienet xjieħet u daħlet fiż-żmien; għalhekk kienet tħoss ħafna n-nuqqas ta' forzi.

FI-24 ta' Marzu, 1887, lejliet il-Lunzjata, Madre Katerina kienet gravi ħafna.

FI-10 ta' April tal-istess sena hi rat kif għamlet biex tmur għall-Quddiesa mas-sorijiet, iżda filgħaxija irtirat għal dejjem.

Għalxejn ma swew ir-rimedji ta' tobba bravi; il-mard kien daħal 'il ġewwa u s-siegħa tal-firda u l-premju kienu tassew waslu.

Fis-6 ta' Mejju, 1887, Madre Katerina rċeviet b'ħerqa u devozzjoni l-aħħar Vjatku.

Damet miġbura ħafna fit-talb u fil-ħdax ta' filgħodu, wara li kienet tat daqqa t'għajn fuq kull soru li kien hemm preżenti, ir-ruħ tagħha taret lejn Alla.

"Mietet Omm il-fqar;" ingħad fuq il-gazzetta tal-Eġittu waqt li funeral twil wassal lil Madre Katerina mill-Kunvent għaċ-Ċimiterju.

Fil-korteo kien hemm ir-rappreżentanti tal-Gvern Eġizzjan u l-Konsli ta' ħafna nazzjonijet.

Ix-Xiżmatiċi wkoll tħalltu mal-folla li dehret li kienet tħossha mbuttata minn forza misterjuża biex tqim soru tant ħelwa u twajba li kienet għexet biex tagħmel il-ġid ma' kulħadd.

"Qatt ma nibku biżżejjed lill-Madre Katerina.

L-Omm tal-fqar mhux hawn iżjed."

Hekk temmet il-gazzetta.

lżda ħaġa iktar intima turina wkoll il-mewt ta' Madre Katerina.

Għal jum sħiħ kienet esposta għall-poplu li kien jimbotta u jross biex imur ibusha għall-aħħar darba.

It-tfal tal-iskejjel u t-tfal iltiema kienu kemm.

Kulħadd kien bid-dmugħ f'għajnejh.

F'qabar sempliċi, niżel il-ġisem ta' Madre Katerina.

Dawn huma il-kelmiet li ġew miktuba:

"Hawn jistrieħ l-għadam ta' Swor Marija Katerina ta' Santa Roża ta' Viterbo.

Twieldet f'Giuliano ta' Ruma fl-1813.

Mietet fil-Kajr fis-6 ta' Mejju fl-1887.

Superjura Ġenerali u Fundatriċi tas-Sorijiet Franġiskani Missjunarji tal-Eġittu."

Kliem sempliċi li jfakkar isem u dati.

Iżda jgħidu kollox: is-sbuħija bla tebgħa ta' ruħ umli li għarfet tgħix biss għal Ġesù u għat-tixrid tar-renju Tiegħu.

Nhar l-14 ta' April, 1985 il-Papa San Ġwann Pawlu II niżżel l-isem ta' Madre Katerina fil-lista tal-Beati.

Ħsieb

Inkwantu Malta, id-dar tal-Birgu kienet l-aħħar dar li waqqfet Madre Katerina.

Is-Sorijiet tal-Eġittu kienu ilhom magħrufa f'Malta, Swor Ludovika, Swor Carmela, u Swor Ewġenja kienu ħallew lix-xtut Maltin biex jingħaqdu mas-Sorijiet l-oħra fi Clot Bey.

Sadattant, is-Sorijiet l-oħrajn kienu ta' sikwit jinżlu hawn biex jitolbu għajnuna għall-Opra b'risq it-tfal orfni.

Hekk inħolqot l-atmosfera adatta biex tinfetaħ dar f'dan il-post. L-Arċisqof bagħat telegramm lill-Madre Katerina u talabha biex tiftaħ dar f'Malta.

Xewqa bħal din dehret wisq popolari qalb il-Maltin ta' dak iż-żmien.

L-ewwel dar li nfetħet kienet f'Ħaż-Żabbar u mbagħad infetħet dik tal-Birgu.

Fit-23 ta' Ottubru, 1931, is-sorijiet bdew l-opra tagħhom fi Triq Maitland, il-Ħamrun.

Fid-19 ta' Marzu, 1935, festa ta' San Ġużepp daħlu fil-kunvent il-ġdid fejn jinsabu llum.

L-iskola tal-Ħamrun inbniet wara talba mill-ministeru Taljan tal-affarijiet barranin li kien wiegħed sussidju kull sena b'risq dan l-impenn u t-tagħlim li kien meħtieġ.

Meta waslu biex jiftħu l-iskola, il-gvern Ingliż ma tax il-permess li tinfetaħ.

Dan ġara minħabba s-sitwazzjoni politika, anki għaliex mal-lingwa Ingliża u Franċiża, ħjata, rakkmu, mużika u pittura kienu sa jgħallmu wkoll il-lingwa Taljana.

Wara ħafna talb u noveni u bil-għajnuna ta' xi ħbieb, fl-aħħar il-permess ingħata u l-iskola nfetħet.

Naqraw fil-kronaka li f'dan iż-żmien is-sorijiet kellhom jissellfu xi flus biex jgħixu.

L-istorja tas-Sorijiet Franġiskani tal-Qalb Bla Tebgħa ta' Marija, hija tifkira mimlija kuraġġ u sfidi.

Tifkira ta' dak l-ispirtu missjunarju tal-istess Beata Katerina Trojani li għadu ħaj kull fejn is-sorijiet taw il-ħidma tagħhom.

Tifkira ta' dak l-ispirtu Franġiskan fis-sempliċità tiegħu, spirtu ta' sagrifiċċju u dedikazzjoni.

Fis-sena 1950, is-Sorijiet Franġiskani tal-Eġittu ħadu isem ġdid li hu iżjed universali, u bla ebda rabta partikulari ma' pajjiż wieħed.

Huma bdew jissejħu "Franġiskani Missjunarji tal-Qalb bla Tebgħa ta' Marija."

Dawn id-djar tal-Birgu u tal-Ħamrun kienu ċentri ta' vokazzjonijiet Franġiskani.

U llum dawk li, sa ftit żmien ilu, kienu studenti fil-klassijiet saru huma Missjunarji qalbiena u qed jaħdmu iebes u fis-sod fil-Qasam tal-Mulej imxerrdin u mifruxin fl-erbat irjieħ tad-dinja.

F'dawn l-aħħar snin id-dar tal-Birgu ngħalqet iżda s-sorijiet fetħu oħra f'Baħar iċ-Ċagħaq.

Attwalment is-sorijiet għandhom żewġ kunventi qrib il-patrijiet, jiġifieri l-Ħamrun u issa dik reċenti f'Baħar iċ-Ċagħaq.

Fil-Ħamrun huma jmexxu skola li tilqa' fiha aktar minn 600 studenta.

Barra il-ħidma tagħhom f'Malta, il-Franġiskani Missjunarji tal-Qalb bla Tebgħa ta' Marija għandhom għadd ta' sorijiet li qed jagħti is-servizz missjunarju tagħhom barra minn Malta: fl-Eġittu, fil-Għana, fil-Ġordanja, fl-Iraq, f'Iżrael, fl-Italja u fl-Amerika.

Sal-ġurnata tal-lum, ħafna sorijiet, patrijiet u lajċi, b'serjetà kbira ddedikaw u qed jiddedikaw ħajjithom għall-edukazzjoni kemm nisranija u akkademika ta' ħafna żgħażagħ biex bħala ċittadini Maltin isibu posthom fis-soċjetà ta' żmienhom u jagħmlu unur lil Malta.

U int, għaraft kif tista' u kif qed isejjaħlek il-Mulej biex tkun ta' ġid għal ħaddieħor?

X'inhi l-ħidma jew il-missjoni li qed twettaq fil-Knisja llum: fil-familja, fil-komunità parrokkjali jew f'xi lok ieħor?

Talba

O Mulej, fil-providenza tiegħek, int sejjaħt lill-Beata Katerina Trojani biex tieħu ħsieb tat-tfal u ż-żgħażagħ foqra u f'diffikultà fl-Eġittu, għat-talb tagħha, agħtina sensittività akbar lejn il-bżonnijiet tat-tfal u ż-żgħażagħ tal-lum, hekk li naslu biex ngħaddulhom dak kollu li hu ta' ġid għalihom biex nagħtuhom futur ta' nsara tassew.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa ta.

Swor M. Alfonsina Rapa.

__ATA.cmd.push(function() { __ATA.initDynamicSlot({ id: 'atatags-26942-5ed64ecfd07a7', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


7 ta' Mejju: Santa Roża Venerini

Verżjoni Vidjo:

Santa Roża Venerini

"L-edukazzjoni nisranija tfittex li l-insara jitgħallmu jaduraw 'l Alla Missier fl-ispirtu u l-verità (cf. Ġw 4,23), l-aktar fl-azzjoni liturġika, u jitħejjew biex ifasslu ħajjiethom skont il-bniedem il-ġdid fil-ġustizzja u l-qdusija li ġejja mill-verità (cf. Ef 4, 22-24)." –

Gravissimum Educationis

Paragrafu 1.

SANTA ROŻA VENERINI

1656 – 1728

Tagħrif:

Twieldet f'Viterbo fejn missierha kien tabib.

Meta kienet għadha tifla għamlet wegħda li ssir reliġjuża, iżda meta tfarfret bdiet tagħti l-lala għal ħafna ġibdiet kuntrarji u anki bdiet tipprepara biex tiżżewweġ.

Iddeċidiet li twettaq il-wegħda ta' tfulitha meta l-għarus tagħha miet għall-għarrieda.

Daħlet mas-sorijiet Dumnikani tal-istess belt meta kellha 17-il sena.

Hi kellha tmur lura darha ftit xhur wara minħabba l-mewt ta' missierha biex tieħu ħsieb lil ommha li kienet marida ħafna.

Filgħaxija kienet tiġbor xi nisa biex jgħidu r-rużarju u bdiet ukoll tgħallimhom it-tagħlim Nisrani.

Taħt id-direzzjoni ta' saċerdot Ġiżwita, fl-1685 Roża fetħet l-ewwel skola tagħha f'Viterbo, bla ħlas.

Bid-don li kellha biex tħarreġ oħrajn biex jgħallmu, hi fetħet skejjel bnadi oħra.

L-isqof ta' Montefiascone sejħilha fid-djoċesi tiegħu fejn iltaqgħet ma' Santa Luċija Filippini u għenitha twaqqaf l-ewwel skola tagħha f'dik il-belt.

It-tnejn saru ħbieb kbar ta' xulxin.

Sentejn wara, fl-1687, reġgħet lura lejn Viterbo fejn hi u sħabha ffurmaw kongregazzjoni reliġjuża ta' sorijiet.

Roża waqqfet djar oħra, fosthom waħda f'Ruma, fejn mar iżurha l-Papa Klement XI u anki bierek u approva l-kongregazzjoni u l-ħidma tagħha.

Wara aktar minn 40 sena ta' xogħol iebes u vjaġġi diffiċli, Roża Venerini mietet f'Ruma fid-dar ta' San Mark fis-7 ta' Mejju, 1728 fl-għomor ta' 72 sena.

Meta mietet kellha erbgħin dar tal-istitut tagħha miftuħin fi 17-il djoċesi.

Santa Roża Venerini kienet iddikjarata beata minn Piju XII fl-4 ta' Mejju, 1952.

Iddikjaraha qaddisa l-Papa Benedittu XVI fil-15 ta' Ottubru, 2006.

Is-sorijiet tagħha, magħrufa bħala Maestre Pie Venerini, jgħoddu madwar 400, u jinsabu fl-Ewropa u fl-Istati Uniti, kif ukoll f'xi artijiet tal-missjoni.

Ħsieb

Santa Roża Venerini, fehmet li l-edukazzjoni u t-tagħlim tal-katekiżmu kienu fost l-aktar importanti u neċessarji għas-soċjetà.

Dan jgħodd għal kull żmien fl-istorja tal-bniedem.

Fid-Dikjarazzjoni tal-Konċilju Vatikan II dwar L-Edukazzjoni Nisranija

Gravissimum Educationis

(28 ta' Ottubru, 1965) insibu dan li ġej:

"Il-jedd ta' kull persuna għall-edukazzjoni – X'inhi l-edukazzjoni

Il-bnedmin kollha ta' kull razza, kundizzjoni u età, għaliex huma mżejna bid-dinjità ta' persuna, għandhom il-jedd inaljenabbli għal edukazzjoni li tkun twieġeb għall-iskop tagħhom, għax-xeħta tagħhom u għad-differenza fis-sess, li tkun addattata għall-kultura u għat-tradizzjonijiet li intirtu minn missier għal iben, u li tkun fl-istess ħin miftuħa għall-għajxien flimkien ma' popli oħra u li ġġib 'il quddiem l-għaqda u l-paċi fid-dinja.

Edukazzjoni vera tfittex li tifforma l-persuna umana biex tilħaq l-ogħla skop tal-bniedem u fl-istess ħin tilħaq il-ġid tas-soċjetajiet li tagħhom il-bniedem huwa membru u fihom ikollu, meta jikber, xi dmirijiet x'jaqdi.

Għalhekk it-tfal u l-adolexxenti għandhom ikunu megħjuna biex, skont il-progress li sar fix-xjenzi tal-psikoloġija, tal-pedagoġija u tal-metodi tat-tagħlim, jiżviluppaw b'mod armoniku d-doni fiżiċi, morali u intellettwali tagħhom.

B'hekk huma jiksbu bil-mod il-mod sens ta' responsabbiltà aktar matura waqt li bi sforz kontinwu jfittxu li jgħollu kif jixraq il-ħajja tagħhom u bil-kuraġġ u bil-kostanza jiksbu l-vera libertà.

Waqt li qed jikbru huma għandhom jingħataw bil-prudenza kollha edukazzjoni sesswali pożittiva.

Barra minn hekk għandhom jitħarrġu biex jieħdu sehem fil-ħajja soċjali b'mod illi jkollhom il-mezzi meħtieġa u xierqa biex jieħdu posthom attivament fl-isferi differenti tal-komunità umana, ikunu miftuħa għad-djalogu mal-oħrajn u jagħtu bil-qalb il-kontribut tagħhom biex iġibu 'l quddiem il-ġid komuni.

Hekk ukoll il-Konċilju Mqaddes jiddikjara li t-tfal u l-adolexxenti għandhom il-jedd li jkunu megħjuna biex jagħrfu b'kuxjenza retta l-valuri morali, iħaddmuhom b'għażla tagħhom personali u jagħrfu u jħobbu 'l Alla b'perfezzjoni akbar.

Għalhekk il-Konċilju jitlob bil-ħerqa lil dawk kollha li għandhom f'idejhom il-gvern tal-popli jew li huma responsabbli għall-edukazzjoni illi jieħdu ħsieb illi ż-żgħażagħ ma jkunu mċaħħda qatt minn dan il-jedd imqaddes.

Il-Konċilju jħeġġeġ 'l-ulied kollha tal-Knisja biex jaħdmu b'ġenerożità fil-qasam edukattiv kollu l-aktar bl-iskop illi mill-aktar fis il-ġid kbir tal-edukazzjoni u tat-tagħlim jilħaq lill-bnedmin kollha f'kull rokna tad-dinja.

L-edukazzjoni nisranija

L-insara kollha li permezz ta' twelid mill-ġdid bl-ilma u bl-Ispirtu s-Santu saru ħlejqa ġdida u jissejħu, u fil-fatt saru, ulied Alla, għandhom il-jedd li jirċievu edukazzjoni nisranija.

Din l-edukazzjoni mhux biss tfittex li tagħti lill-persuna umana dik il-maturità li għadna kif semmejna, iżda tfittex l-aktar li l-imgħammdin jitwasslu bil-mod il-mod biex jagħrfu l-misteru tas-salvazzjoni u jiksbu dejjem iżjed kuxjenza tad-don tal-fidi li huma rċevew.

L-edukazzjoni nisranija tfittex li l-insara jitgħallmu jaduraw 'l Alla Missier fl-ispirtu u l-verità (cf. Ġw 4,23), l-aktar fl-azzjoni liturġika, u jithejjew biex ifasslu ħajjiethom skont il-bniedem il-ġdid fil-ġustizzja u l-qdusija ġejja mill-verità (cf. Ef 4, 22-24); b'hekk huma jsiru raġel magħmul, fl-aħjar ta' żmienu, fihom isseħħ il-milja ta' Kristu (cf. Ef 4,13) u jagħtu sehemhom biex jikber il-Ġisem mistiku.

Barra minn dan, b'din l-edukazzjoni nisranija, meta l-insara jagħrfu iżjed is-sejħa tagħhom, huma jitħarrġu li jkunu xhieda tat-tama li hemm fihom (cf. 1 Piet 3,15) u wkoll li jgħinu fit-trasformazzjoni nisranija tad-dinja li biha l-valuri naturali, meħudin fil-perspettiva sħiħa tal-bniedem mifdi minn Kristu, jiswew għall-ġid tas-soċjetà kollha.

Għalhekk dan il-Konċilju Mqaddes ifakkar lir-rgħajja tal-erwieħ id-dmir l-aktar gravi li għandhom li jagħmlu minn kollox biex l-insara kollha, l-aktar iż-żgħażagħ, li huma t-tama tal-Knisja, jirċievu din l-edukazzjoni nisranija.

Dawk li huma responsabbli għall-edukazzjoni

Il-ġenituri li taw il-ħajja 'l uliedhom, għandhom id-dmir l-iżjed gravi li jedukawhom u għalhekk għandhom jitqiesu bħala l-ewwel u l-aqwa edukaturi tagħhom.

Dan id-dmir ta' edukazzjoni tal-ġenituri huwa hekk importanti illi fejn jonqos mhux lakemm timla l-vojt li jħalli.

Għaliex il-ġenituri għandhom joħolqu atmosfera fil-familja mimlija mill-imħabba u t-tjieba lejn Alla u lejn il-bnedmin li twassal għal edukazzjoni sħiħa ta' wliedhom kemm fis-sens personali kemm fis-sens soċjali.

Għalhekk il-familja hija l-ewwel skola tal-virtujiet soċjali li s-soċjetajiet kollha jeħtieġu.

Iżda huwa l-iżjed fil-familja nisranija, li hi mogħnija bil-grazzja u bil-missjoni taż-żwieġ sagrament, illi l-ulied għandhom ikunu mgħallma, sa minn ċkunithom, li jagħrfu u jqimu 'l Alla u jħobbu 'l-proxxmu tagħhom skont il-fidi li rċevew fil-Magħmudija; fil-familja nisranija huma jsibu l-ewwel esperjenza ta' soċjetà b'saħħitha u tal-Knisja; permezz tagħha, fl-aħħarnett huma jiddaħħlu ftit ftit fil-ħajja ta' flimkien tal-bnedmin u f'dik tal-poplu ta' Alla.

Jeħtieġ għalhekk li l-ġenituri jħossu għal kollox kemm tiswa l-familja nisranija għall-ħajja u l-progress tal-poplu t'Alla nnifsu.

Id-dmir tal-edukazzjoni, li jmiss qabel xejn lill-familja, jeħtieġ l-għajnuna tas-soċjetà kollha.

Għalhekk, barra mill-jeddijiet tal-ġenituri u ta' dawk li lilhom huma jafdaw xi sehem mid-dmirijiet tagħhom, hemm ukoll xi drittijiet u dmirijiet li jmissu lis-soċjetà ċivili għaliex imiss lilha li taħseb f'dak kollu li jeħtieġ għall-ġid temporali.

Fost id-dmirijiet tagħha hemm dak li ġġib 'il quddiem b'ħafna modi l-edukazzjoni taż-żgħażagħ, jiġifieri tħares id-drittijiet u d-dmirijiet tal-ġenituri u ta' dawk kollha li għandhom xi sehem fl-edukazzjoni, u tagħtihom l-għajnuna; fuq il-bażi tal-prinċipju tas-sussidjarjetà, fejn tonqos l-inizjattiva tal-ġenituri jew ta' soċjetajiet oħra, tissupplementa, fir-rispett tax-xewqat tal-ġenituri, il-ħidma edukattiva; safejn il-ġid komuni hekk jitlob, twaqqaf skejjel u istituti ta' edukazzjoni tagħha.

Fl-aħħar nett id-dmir tal-edukazzjoni jmiss, għal raġuni speċjali, lill-Knisja mhux biss għaliex hija għandha tkun magħrufa, imqar bħala soċjetà umana, bħala kapaċi li teduka, iżda fuq kollox għaliex hija għandha d-dmir li xxandar it-triq tas-salvazzjoni lill-bnedmin kollha u lil dawk li jemmnu tikkomunikalhom il-ħajja ta' Kristu u tgħinhom, b'ħerqa li ma tiqafx, biex jaslu għall-milja tal-ħajja tiegħu.

Għalhekk lil dawn uliedha l-Knisja, bħala omm għandha d-dmir li tagħtihom dik l-edukazzjoni li biha ħajjithom kollha timtela bl-ispirtu ta' Kristu.

Fl-istess ħin hija toffri l-kontribut tagħha biex il-popli kollha jilħqu l-perfezzjoni integrali tal-persuna umana, jiksbu l-ġid tas-soċjetà temporali u jibnu dinja aktar umana."

Għad-Dokument sħiħ ara:

Talba

O Santa Roża Venerini, li kont ta' ispirazzjoni għal ħafna li mxew fuq il-passi tiegħek u taw l-edukazzjoni u l-kura meħtieġa lil bosta tfal foqra u fil-bżonn, għat-talb tiegħek, agħmel li aħna nitħeġġu bl-istess spirtu ta' servizz li kellek int u li nagħrfu nedukaw u ngħallmu l-valuri nsara fil-ġenerazzjonijiet ta' għada.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ecfcde35', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


2 ta' Mejju: San Atanasju

Verżjoni Vidjo:

San Atanasju

"Tqabadt it-taqbida t-tajba, temmejt il-ġirja, ħarist il-fidi.

Mill-bqija hemm merfugħa għalija l-kuruna tal-ġustizzja, li biha f'dak il-jum iħallasni l-Mulej, l-imħallef ġust, u mhux lili biss, imma wkoll lil dawk kollha li jkunu għexu fl-imħabba tad-Dehra tiegħu." –

2 Timotju 4:7-8

SAN ATANASJU

Isqof u Duttur tal-Knisja

295 – 373

Tagħrif:

San Atanasju twieled f'Lixandra, l-Eġittu, minn familja Nisranija, fis-sena 295.

Il-qaddis irċieva edukazzjoni nisranija soda fl-iskola ta' Alessandria u l-istudju tal-Bibbja kien għal qalbu ħafna.

Sa minn żgħożitu huwa kien midħla tal-eremiti tad-deżert u dan kellu jkun providenzjali fl-eżilji li ġarrab għaliex ħafna minnhom ipproteġewh.

Għal xi żmien kien dixxiplu ta' San Anton Abbati, li wara kiteb il-ħajja tiegħu.

L-Isqof San Alessandru, Patrijarka ta' Lixandra ordnah Djaknu fis-sena 318, u għażlu biex ikun segretarju tiegħu.

Fis-sena 323, Arju, qassis Lixandrin, beda jgħallem li Ġesù ma kienx Alla u li għalhekk il-Madonna mhix Omm Alla għax Ġesù kien biss raġel tajjeb mogħni b'bosta qawwiet.

Fis-sena 325, Atanasju flimkien mal-Isqof tiegħu, attenda l-Konċilju ta' Niċea, f'Bitinja (illum fit-Turkija), fejn l-ereżija ta' Arju ġiet ikkundannata, u ġie addottat il-Kredu Niċean bħala l-istqarrija tal-Fidi tal-Kattoliċi kollha.

Meta l-Isqof Alessandru miet, fis-7 ta' April 328, Atanasju ġie maħtur floku, meta kellu biss 33 sena, fis-7 ta' Ġunju, 328.

L-Imperatur Kostantino, li l-qorti tiegħu kienet influwenzata sew mill-Arjani, sejjaħ Konċilju fil-belt ta' Tir, u għalkemm ta' raġun lil Atanasju, eżiljah fil-belt ta' Treviri, fil-Gallja (Franza ta' Fuq), fis-sena 336.

Atanasju baqa' hemm sal-mewt ta' Kostantino, fis-sena 337.

San Atanasju kien eżiljat ħames darbiet li b'kollox laħqu sbatax-il sena, (336-337), (339-346), (356-362), (362-363), (365).

L-aħħar eżilju kien mill-Imperatur Valent, li għall-ewwel wera ruħu favur l-Arjani.

Imma wara erba' xhur sejjaħlu lura f'Lixandra, fejn San Atanasju baqa' sakemm miet, ta' 72 sena, fit-2 ta' Mejju 373, wara li kien ilu Patrijarka ta' Lixandra għal 46 sena.

Għall-kitba u t-tagħlim tiegħu kontra l-Arjani u fuq it-Trinità Qaddisa huwa magħruf bħala wieħed mid-Dutturi kbar tal-Knisja.

Ħsieb

San Atanasju sofra ħafna provi waqt li kien Isqof ta' Lixandra.

Huwa ngħata l-grazzja biex jibqa' b'saħħtu kontra dak li probabbilment għal żmienu kienet oppożizzjoni insormontabbli.

San Atanasju għex l-uffiċċju tiegħu bħala Isqof b'mod komplet.

Huwa ddefenda l-fidi vera għall-merħla tiegħu, irrispettivament mill-prezz li kellu jħallas għalih innifsu.

Fid-dinja tal-lum aħna qegħdin nesperjenzaw din l-istess sejħa – biex nibqgħu vera għall-fidi tagħna, irrelevanti l-prezz li jeħtieġ li nħalsu.

Fl-Uffiċċju tal-Qari tal-Liturġija tas-Sigħat insibu qari mill-ittra ta' San Atanasju li fiha jiddefendi bis-sħiħ il-Maternità divina ta' Marija.

Infatti huwa jikteb:

"Il-Verb ta' Alla, jgħid l-Appostlu, mhux lill-anġli jrid jgħin, imma lil ulied Abraham.

Għalhekk kellu jixbah lil ħutu f'kollox, u jsir bniedem bħalna.

Kien għalhekk li hu għażel lil Marija, biex permezz tagħha jieħu ġisem bħal tagħna, ġisem li jkun tassew tiegħu, u hekk joffrih għalina.

L-Iskrittura tirrakkonta kif Marija tatu t-twelid u fisqietu.

L-Anġlu Gabrijel, meta wasslilha l-aħbar, tkellem bir-reqqa u bil-għaqal: ma qalilhiex li fik jitwieled, biex ħadd ma jaħseb li l-bniedem li nisslet kien xi ħaġa barranija għaliha mqiegħda fiha, imma qalilha minnek jitwieled, biex kulħadd jemmen li dak li twieled kien tassew binha mnissel minnha.''

F'din is-silta San Atanasju jiddefendi bis-sħiħ il-Maternità divina ta' Marija.

Ta' min jixtarr il-kelmiet tiegħu li jgħid li l-anġlu tkellem bir-reqqa meta qalilha:

"Minnek jitwieled"

u mhux

"fik jitwieled"

Huwa għamel din id-distinzjoni biex jistqarr li Marija hija tassew Omm Alla.

Kien hemm xi eretiċi fosthom Nestorju li kienu jgħidu li Marija kienet dik il-persuna li welldet lil Ġesù u mhux li tnissel minn ġisimha.

Marija hija msejħa mill-Padri tal-Knisja mhux biss Deipara (Dik li welldet lil Alla) imma anke Dei-Genetrice (Dik li nisslet lil Alla).

Huwa veru li Sidna Ġesù Kristu bħala Alla ma kellux bidu.

Huwa kien qabel kull żmien.

Marija tat ħajja lin-natura tiegħu ta' bniedem u mhux lin-natura divina.

Però dak li nisslet u welldet Marija huwa t-tieni persuna tat-Trinità Qaddisa u huwa Alla.

Fi Kristu n-natura umana u dik divina, għalkemm mhumiex imħalltin ma' xulxin iżda distinti, huma magħquda fil-persuna waħda divina tal-Iben ta' Alla.

Marija li nisslet lin-natura umana ta' Kristu, Iben ta' Alla hija tassew Omm Alla, u dan it-twemmin huwa domma ta' fidi.

Infatti kull bniedem ġie mwieled minn xi omm.

Mingħandha hu ħa biss il-ġisem u mhux ir-ruħ li hija ta' natura spiritwali.

Ir-ruħ joħloqha Alla.

Però xorta waħda jissejjaħ binha jew bintha.

L-istess japplika għal Marija.

Għad li Ġesù Kristu kellu d-divinità sa mill-Eternità huwa ħa minn Marija l-ħajja umana.

Il-Madonna bħala Omm Alla u Omm il-Knisja tridna li nkunu magħquda lkoll bejnietna familja u dinja waħda.

Din hija x-xewqa tagħha bħala Omm.

U għalhekk id-dinja kollha tħares lejn Marija fid-diversi santwarji u knejjes sbieħ iddedikati lilha bħalma naraw fil-Messiku, f'Sirakuża, f'Loreto, f'Santa Maria Maggiore, Saragossa, Monserrat, fl-Amerika t'isfel, fil-Filippini, fl-Indja, Lourdes, Fatima, Kroazja, Bosnia, Knock, Walsingham, Cszestochowa, Latvija, Awstrija, u fuq kollox f'Malta u Għawdex tagħna.

Għalhekk Marija hi tassew Ommna lkoll: "

Marija, min-naħa tagħha baqgħet tgħożż f'qalbha dawn il-ħwejjeġ kollha u taħseb fuqhom bejnha u bejn ruħha.'

' (Luqa 2:19).

U int, kif qed tikkumbatti l-ereżiji ta' żminijietna?

Talba

O Alla ta' dejjem li tista' kollox, inti mlejt bil-qawwa lill-Isqof Sant'Atanasju biex b'għerf kbir jiddefendi l-verità li Ibnek huwa Alla; fil-ħniena tiegħek, agħtina li nifirħu bit-tagħlim u l-ħarsien tiegħu, u li dejjem iżjed nagħrfuk u nikbru fi mħabbtek.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ed0b6c83', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


1 ta' Mejju: San Ġużepp Ħaddiem

Verżjoni Vidjo:

San Ġużepp Ħaddiem

"San Ġużepp kien jaħdem fis-sengħa ta' mastrudaxxa b'fedeltà kbira, u hekk sar eżempju sabiħ u tal-għaġeb fix-xogħol.

Kristu l-Mulej għoġbu li n-nies jaħsbuh bin il-mastrudaxxa." –

Żewġ antifoni mil-Liturġija tas-Sigħat tal-Festa ta' San Ġużepp Ħaddiem.

SAN ĠUŻEPP ĦADDIEM

Tagħrif:

Ir-relazzjoni speċjali ta' San Ġużepp mal-ħaddiema mhix xi ħaġa ġdida.

Kienet ilha tinstama' fid-dokumenti uffiċjali tal-Knisja.

Ix-xogħol tal-bniedem, il-Knisja mhux biss tbierku imma wkoll tinteressa ruħha ħafna fih.

Kien hemm żmien meta l-ewwel ta' Mejju, Jum ix-Xogħol, kien okkażjoni għal xi gruppi biex jiżirgħu mibegħda u vjolenza taħt il-pretest biex jinkisbu jew ifakkru d-drittijiet tal-ħaddiema.

Fl-1899, il-Papa Ljun XIII, kien talab lill-ħaddiema jżommu 'l San Ġużepp bħala Protettur u l-Mudell tagħhom.

Hu xtaqhom ifittxu li jtejbu mhux biss l-affarijiet materjali iżda wkoll dawk spiritwali.

Fl-1891, l-istess Papa kiteb il-famuża Enċiklika "Rerum Novarum", li fiha ddefenda bil-qawwa d-dinjità, in-nobbiltà u d-drittijiet tal-ħaddiem.

Fi żmienu, is-soċjet

à

kienet maqsuma bl-ikrah fi tnejn: il-klassi tal-għonja li għalkemm żgħira fin-numru kienet kbira fil-privileġġi u qawwija fis-setgħa; u l-klassi tal-ħaddiema, li kienet tassew kbira fil-għadd, iżda bla qawwa, magħkusa u maħqura.

Il-Papa wera kif il-ħaddiema seta' jkollhom id-drittijiet tagħhom, bla mal-oħrajn jitilfu drittijithom.

Il-Papa Benedittu XV, kien poġġa quddiem il-ħaddiema 'l San Ġużepp biex ikun għalihom ta' gwida, ta' eżempju, u biex jonorawh bħala l-Patrun tagħhom fis-sema.

Il-Papa Piju XI, fil-"Quadragesimo Anno", fisser kif il-problemi soċjali m'għandhomx jiġu maħlula b'ideoloġija li tbiegħed minn Alla, iżda b'mod ibbażat fuq il-prinċipji nsara.

L-ordni ekonomika u l-ordni soċjali m'għandhomx jiġu mifruda mill-ordni morali, u għalhekk il-Knisja għandha mhux biss id-dritt imma wkoll id-dmir li titkellem.

Niftakru li fi żmien dan il-Papa, il-Komuniżmu Ateu kien daħal sew fl-Ewropa.

Għalhekk il-Papa għażel lill-Ħaddiem ta' Nazaret, il-Mastrudaxxa Ġużeppi, bħala l-Patrun tal-ħaddiema.

Imbagħad, il-Papa Piju XII, fl-ewwel ta' Mejju 1955, f'udjenza pubblika fil-pjazza tal-Vatikan, li kienet fgata bil-ħaddiema, fosthom tal-Assoċjazzjoni Kattolika tal-Ħaddiema Taljani, iddikjara l-1 ta' Mejju bħala l-festa ta' San Ġużepp Ħaddiem, biex isaħħaħ ir-relazzjoni li kienet teżisti bejn San Ġużepp u l-ħaddiema, u biex juri wkoll l-interess kbir li l-Knisja tieħu fil-ħaddiema tad-dinja kollha, u li fiha għandhom isibu Ragħaj, Difensur u Missier.

Il-ħaddiema laqgħu dan b'ferħ, b'entużjażmu u b'ċapċip kbir.

San Ġużepp ġie magħżul biex ikun il-Patrun tal-Ħaddiema, mhux biss għax kien jaqla' l-ħobża ta' kuljum bix-xogħol ta' idejh u bl-għaraq ta' xbinu, iżda wkoll għax fl-istess waqt kellu jieħu ħsieb, u jmantni lil Ġesù u l-Madonna.

Il-ħaddiem għandu jimita lil San Ġużepp, mhux biss li jaħdem bl-onest

à

, iżda wkoll li jrabbi l-familja tiegħu skont il-qalb t'Alla, u jieħu x-xogħol bħala mezz ta' salvazzjoni.

Il-Martiroloġju Ruman jiddeskrivi n-natura tal-festa tal-lum b'dawn il-kelmiet:

"Illum issir it-tifkira ta' San Ġużepp Ħaddiem li, bħala mastrudaxxa f'Nazaret, ipprovda għall-ħtiġijiet ta' Ġesù u ta' Marija bix-xogħol tiegħu u anke kien strumentali biex l-Iben ta' Alla magħmul bniedem jidħol fil-ħajja tax-xogħol tal-bniedem.

Għalhekk il-ġurnata li fiha Jum ix-Xogħol huwa mfakkar f'ħafna pajjiżi, il-ħaddiema nsara jqimu lil dan il-qaddis bħala eżempju u bħala protettur tagħhom."

Il-Papa Piju XI fl-Enċiklika "Divini Redemptoris" tat-18 ta' Marzu, 1937, li fiha għażel lill-Ħaddiem ta' Nazaret bħala patrun fil-ġlieda kontra l-komuniżmu ta' bla Alla, kiteb

"San Ġużepp kien jappartieni l-klassi tal-ħaddiema, u hu refa' t-toqol tal-faqar, għalih u għall-Familja Mqaddsa ...

F'ħajja ta' qadi fidila tad-dmirijiet ta' kuljum, hu ħalla eżempju għal dawk kollha li jaqalgħu ħobżhom bit-tħabrik ta' jdejhom."

Il-festa prinċipali ta' San Ġużepp hi fid-19 ta' Marzu (

ara San Ġużepp

), u din diġà nsibuha f'martiroloġji tas-seklu 9.

Ħsieb

"Ibni, kun ġwejjed fix-xogħol li tagħmel, u tkun maħbub iktar minn wieħed milqugħ min-nies.

Akbar m'int, iktar għandek iċċekken ruħek, u ssib grazzja quddiem il-Mulej.

Ħafna huma l-imkabbrin u l-imsebbħin, imma l-Mulej jikxef lill-umli l-misteri tiegħu.

Għax kbira hi s-setgħa tal-Mulej, imma hu msebbaħ min-nies umli"

(Bin Sirak 3: 17-20).

Qari mill-Kostituzzjoni pastorali tal-Konċilju Vatikan it-tieni, fuq il-Knisja fiż-żminijiet tal-lum:

Il-bniedem, sew waħdu sew flimkien ma' oħrajn, dejjem tħabat u fittex biex ikollu kondizzjonijiet aħjar għall-ħajja.

Dan it-tħabrik bla tarf, jekk aħna nħarsu lejh fih innifsu, jaqbel sewwa mal-pjan ta' Alla, kif jaf kull nisrani.

Għax Alla, meta ħalaq lill-bniedem fuq ix-xbieha tiegħu, ordnalu biex jaħkem fuq l-art b'kull ma fiha, imexxi d-dinja fis-sewwa u bil-qdusija, u jorbot lilu nnifsu u l-ħolqien kollu ma' Alla, li hu għandu jagħrfu bħala s-Sid li ħalaq kollox.

B'hekk jiġri li, permezz tal-ħakma tal-bniedem fuq il-ħlejjaq kollha, l-isem ta' Alla jkun ta' l-għaġeb fl-art kollha.

Dan l-ordni kien mogħtija lill-bniedem għal kull xorta ta' ħidma li jagħmel kuljum.

Għax sew l-irġiel sew in-nisa, meta jitħabtu għall-għajxien tagħhom u tal-familja bil-ħsieb li jaqdu dmirhom lejn is-soċjetà kif imiss, għandhom il-jedd kollu biex jifhmu li, bil-ħidma tagħhom, qegħdin jissuktaw l-opra tal-Ħallieq, ifittxu r-risq ta' ħuthom il-bnedmin, u bit-tħabrik personali tagħhom jagħtu sehemhom biex il-pjan ta' Alla jseħħ fl-istorja.

Mela ma jaħsbux l-insara li l-opri tad-dehen u l-ħila tal-bniedem ma għandhomx x'jaqsmu mal-qawwa ta' Alla, anqas ma jqisu lill-bniedem bħallikieku kien xi rival ta' Alla; mhux biss , imma aktar imisshom idaħħluha f'moħħhom li r-rebħiet tal-bniedem huma xhieda tal-kobor ta' Alla, u jinkisbu skont il-pjan għoli tal-Ħallieq.

Dan kollu jurina li l-messaġġ nisrani ma hu ta' ebda xkiel għall-bniedem biex jibni d-dinja, anqas ma jġagħlu jneħħi minn ħsiebu l-ġid tal-proxxmu, anzi jorbtu iżjed biex jagħmel dawn il-ħwejjeġ bħala dmiru."

U int qed tagħmel mill-aħjar biex iġġib ruħek quddiem Alla, bħala bniedem li għadda mill-prova, bħala ħaddiem li m'għandux mniex jistħi, li jxandar bir-reqqa l-kelma tal-verità ?

Talba

Glorjuż San Ġużepp, xempju ta' dawk kollha li jgħaddu ħajjithom fix-xogħol, aqlagħli l-grazzja li naħdem skont il-kuxjenza billi nippreferi dmirijieti għall-gosti tiegħi; li bil-ferħ u bi gratitudni nistmah bħala unur li nuża d-doni li tani Alla u nipperfezzjonahom bix-xogħol tiegħi; li naħdem b'metodu, fil-paċi, bil-moderazzjoni u bil-paċenzja, mingħajr qatt ma niskarta x-xogħol minħabba l-għejja jew id-diffikultajiet; fuq kollox li naħdem b'intenzjoni retta u b'interess, billi nġib kontinwament quddiem għajnejja l-mewt u l-kont li rrid nagħti taż-żmien mitluf, tad-doni li ma ħaddimtx u tal-ġid li stajt nagħmel u m'għamiltx, kif ukoll ta' kull vanaglorja li nieħu meta nirnexxi, li ġġib tant ħsara fix-xogħol magħmul għal Alla.

Ammen.

(Talba tal-Papa San Piju X)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Film on Saint Joseph:

Nota: It-Tagħrif dwar din il-Festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed0b7358', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


30 ta' April: San Piju V

Verżjoni Vidjo:

San Piju V

"Jekk inti twiddeb lill-ġust biex ma jidnibx u hu ma jidnibx, huwa jgħix għax inti tkun widdibtu u int tkun salvajt lil ħajtek.

Għasses fuqek innifsek u fuq it-tagħlim tiegħek, biex issalva lilek innifsek u lil dawk li jisimgħuk." –

Antifona mil-Liturġija tas-Sigħat tal-Festa ta' San Piju V.

SAN PIJU V

Papa

1504 – 1572

Tagħrif:

Anton Mikiel Ghislieri, kif kien jismu qabel sar Papa, twieled fl-1504, f'Bosco, fil-Lombardija, l-Italja, f'familja fqira.

Fl-1519, meta kellu ħmistax-il sena daħal mad-Dumnikani, u qaddes fl-1528.

Għal sittax-il sena għallem it-teoloġija u l-filosofija, sakemm il-Papa Pawlu IV, fl-1556 ħatru Isqof ta' Sutri, u fl-1557 Kardinal.

Imbagħad il-Papa Piju IV li laħaq wara Pawlu IV, poġġieh Isqof ta' Mondori.

Meta l-Papa Piju IV miet, f'Diċembru tal-1565, il-Kardinal Ghislieri ġie elett Papa fis-7 ta' Jannar, 1566, u ħa l-isem ta' Piju V.

Bil-ħajja qaddisa tiegħu ġab atmosfera ġdida f'Ruma.

Wettaq ħafna mir-riformi fil-Knisja, mitluba mill-Konċilju ta' Trentu (1545-1563).

Ippubblika Katekiżmu, Missal u Brevjar ġodda.

Irriforma l-mużika u l-liturġija tal-Knisja.

Ħadem bla serħan biex jgħaqqad il-mexxejja nsara tal-Ewropa kontra t-theddida tat-Torok.

Fl-1570 skomunika lir-Reġina Eliżabetta I tal-Ingilterra, u kiteb lil Mary Stuart fil-ħabs biex ifarraġha.

Malta għandha tassew biex tqisu bħala missier li ħaseb fiha ħafna bl-għajnuna kbira li ta lill-Kavallieri speċjalment biex sewwew il-ħerba li ħallew warajhom it-Torok taħt Suleiman II fl-Assedju l-Kbir u biex bnew il-belt Valletta.

Għen ħafna lil Don Juan tal-Awstrija bħala l-Kmandant tal-flotta Nisranija, u waqt li talbu biex ma jeħux miegħu nies ta' ħajja ħażina, ordna talb pubbliku għas-suċċess tat-taqbida tiegħu kontra t-Torok li ntemmet f'rebħa kbira għall-Insara fil-battalja ta' Lepanto fis-7 ta' Ottubru, 1571.

Fuq din ir-rebħa, il-Papa waqqaf il-festa tar-Rużarju Mqaddes (

ara Festa tar-Rużarju Mqaddes

), u żied it-titlu "Għajnuna tal-Insara" fil-Litanija tal-Madonna.

Kien iqatta' ħafna ħin fit-talb, kien isum ħafna, u jgħaddi mingħajr il-kumditajiet u l-ħela, u kien josserva bir-reqqa ir-Regola bħala patri Dumnikan.

Huwa miet f'Ruma fl-1 ta' Mejju, 1572.

Il-Papa Klement X fl-1 ta' Mejju 1672, ibbeatifikah, u l-Papa Klement XI fit-22 ta' Mejju 1712, ikkanonizzah.

Il-fdalijiet tiegħu jinsabu għall-qima tal-fidili fil-bażilika ta' Santa Maria Maggiore, Ruma b'monument mill-isbaħ.

Ħsieb

Dan il-Papa qaddis Piju V kellu rabta mill-qrib mal-ġżejjer Maltin.

Huwa kien bagħat lill-Arkitett Francesco Laparelli ġewwa Malta sabiex jgħin fit-tfassil tal-bini tal-Belt Valletta.

Huwa kien ukoll jgħin finanzjarjament fil-bini tal-Belt Kapitali tagħna.

Bħala rikonoxximent ix-xbieha tiegħu kienet tidher fuq il-bieb prinċipali tal-Belt Valletta.

Dan il-bust kien tneħħa meta fis-snin sittin inbidel bieb il-Belt.

Il-Papa San Piju V huwa wkoll l-fundatur tal-Parroċċa ta' Sidtna Marija tal-Portu Salvu u San Duminku fil-belt Valletta.

Il-Papa Piju V huwa wkoll marbut mal-festa tal-Madonna tar-Rużarju.

Din ir-rabta twieldet fl-1571.

It-Torok minkejja t-telfa li ġarrbu sitt snin qabel fl-Assedju ta' Malta, xorta ma qatgħux qalbhom li jakkwistaw artijiet Insara.

F'din is-sena il-Misilmin attakkaw Lepanto, fil-Greċja, Il-Papa ħeġġeġ lill-Insara biex jitolbu għall-ġellieda Nsara.

It-talba speċjali kienet ir-Rużarju.

Ir-rebħa seħħet nhar is-7 ta' Ottubru u sena wara dan il-jum kien iddikjarat bħala l-festa tal-Madonna tal-Vitorja, imma aktar 'il quddiem bdiet tissejjaħ il-Madonna tar-Rużarju.

Sal-lum għadna niċċelebraw din il-festa f' dan il-jum.

Min jaf kemm ġid sar permezz tar-Rużarju!

Kemm nies għamlu mewta tajba, kemm nies biddlu ħajjithom, kemm grazzi nqalgħu!

Ejjew ma ninsewx li hu l-aktar talba li tagħti unur lill-Madonna u dik li hi tkun qed tistenniena nitolbu bil-ħerqa.

Tassew li kulħadd jafu dan, imma kulħadd jitolbu?

Bħala għajnuna biex wieħed jitlob ir-Rużarju, tistgħu tidħlu fil-Youtube Channel bl-isem ta' Rużarji u Devozzjonijiet bil-Malti.

Fih issibu ġabra ta' vidjos kollha fuq ir-Rużarju.

Ara din il-link:

Bħala Papa kien mexxej spirtwali imma wkoll mexxej tal-istati Pontifiċji.

Dan il-Papa huwa magħruf għall-bini ta' Borgo Pio, Borgo Angelico u Borgo Vittorio, ġewwa Ruma, tliet toroq li sal-Patti Lateranensi li saru bejn il-Knisja Kattolika u l-Gvern Faxxista Taljan ta' Mussolini fl-1929, kienu jagħmlu parti mit-territorju tal-Vatikan.

Illum minkejja li jagħmlu parti mit-territorju tar-Repubblika Taljana, għadhom bl-istess ismijiet u bosta mill-bini fihom imur lura għas-snin tas-seklu XVI.

Hemm xniegħa li tgħid li dan il-Papa kien xi ftit sever.

Minn dan il-ftit li rajna nistgħu nifhmu kemm kien Papa rett.

It-tradizzjoni tgħid li dan il-Papa kellu d-drawwa li qabel jorqod ibus riġlejn il-kurċifiss li kellu fil-kamra tas-sodda tiegħu.

Meta kien qiegħed jirfes il-kallijiet ta' xi wħud jingħad li dawn poġġew il-velenu fuq il-kurċifiss.

Meta l-Papa mar biex ibus riġlejn il-kurċifiss, dan warrab saqajh sabiex xufftejn il-Papa ma jmissux mal-velenu.

Huwa għalhekk li bosta xbiehat iġibu lil dan il-Papa bil-kurċifiss f'idejh.

Il-Provinċja Dumnikana Maltija, meta fl-1838 inqatgħet minn mal-provinċja Dumnikana ta' Sqallija u saret provinċja awtonoma għażlitu bħala Patrun tagħha u sal-lum għadha magħrufa bħala l-Provinċja San Piju Ħamsa.

O Alla, int għażilt lil San Piju V biex ikun Ragħaj tal-Poplu kollu tiegħek ħalli jagħmillu l-ġid bil-kelma u bl-eżempju, ibqa' ħares nitolbok, lir-rgħajja tal-Knisja u l-merħliet li tafda f'idejhom u mexxihom ilkoll sa ma jaslu fis-salvazzjoni ta' dejjem.

Talba

O Alla, int qanqalt fil-Knisja tiegħek lill-Papa San Piju Ħamsa biex iħares il-fidi u biex jaħseb u jħabrek ħalli tingħata lilek qima aktar xierqa: bit-talb tiegħu, agħtina li nissieħbu fil-misteri tiegħek b'fidi mħeġġa u mħabba ħajja.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

Parti mill-Ħsieb huwa meħud minn kitba ta' Fr. Reno Muscat OP.

__ATA.cmd.push(function() { __ATA.initDynamicSlot({ id: 'atatags-26942-5ed64ed0bab8a', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


3 ta' Mejju: San Filippu u San Ġakbu

Verżjoni Vidjo:

San Filippu u San Ġakbu

"Xi Griegi marru għand Filippu u talbuh: 'Sinjur, nixtiequ naraw lil Ġesù.'

Filippu mar jgħid lil Indrì, u mbagħad Indrì u Filippu marru jgħidu lil Ġesù." –

Ġwanni 12:21-22

SAN FILIPPU U SAN ĠAKBU

Appostli

L-ewwel Seklu

Tagħrif:

San Filippu

Kien minn Betsajda fuq ix-xatt tal-Għadira ta' Ġeneżaret.

Kien wieħed mill-ewwel appostli ta' Ġesù.

Kien miżżewweġ u kellu xi wlied bniet.

Kif sar jaf b'Ġesù, billi xtaq li ħabibu Natanjel jieħu sehem fil-ferħ li kien ħass, mar sab lil dan sieħbu u qallu: "Sibna lil dak li Mosè fil-liġi u l-profeti kitbu dwaru – Ġesù ta' Nazaret."

Kollu mgħaġġeb Natanjel qallu: "Tista' minn Nazaret toħroġ xi ħaġa tajba?"

Filippu wieġbu: "Ejja u ara."

Dak akkumpanja lil Filippu u Natanjel sar wieħed mid-dixxipli ta' Ġesù (Ġwanni 1:43-46).

Jerġa' jissemma fil-miraklu tat-tkattir tal-ħobż, meta Ġesù, kif ra folla kbira miġbura madwaru, staqsa lil Filippu: "Mnejn nixtru l-ħobż biex dawn ikollhom x'jieklu?"

L-evanġelista jgħid li dan qalulu biex jippruvah, għax hu kien jaf x'sejjer jagħmel.

Filippu wieġbu: "Mitejn dinar ħobż ma jkunux biżżejjed għalihom biex kull wieħed minnhom jieħu ftit" (Ġwanni 6:3-9).

Waqt li Ġesù kien qed jagħmel l-aħħar ċena mal-appostli tiegħu, Filippu talab lil Ġesù: "Sinjur, urina lill-Missier u jkun biżżejjed għalina."

Ġesù wieġbu: "Ilni daqshekk magħkom, Filippu, u għadek ma għaraftnix?

Min ra lili ra lill-Missier ukoll.

Kif tgħidli, 'Urina lill-Missier'?

Ma temminx li jiena fil-Missier u l-Missier fija?"

(Ġwanni 14:8-9).

Jingħad li wara nżul l-Ispirtu s-Santu fuq l-appostli nhar il-Pentekoste, San Filippu mar ixandar l-Vanġelju fl-Asja ż-Żgħira, akkumpanjat minn uliedu xebbiet.

Miet maqtul f'Ġerapoli fil-Friġja.

Ġakbu, imsejjaħ 'iż-Żgħir'

Kien iben Alfew (jew Klopa) u Marija, waħda min-nisa li kienu jimxu wara Ġesù.

Hu ħu San Ġuda Taddew.

Jissejjaħ iż-Żgħir jew għax kien iżgħar fl-età mill-appostlu l-ieħor bl-istess isem, magħruf bħala Ġakbu l-Kbir, jew inkella għax kien magħżul appostlu warajh.

Hu maħsub li kien qarib ta' Ġesù.

Kien raġel ġust, li nħatar l-ewwel isqof ta' Ġerusalemm.

L-ittra fit-Testment il-Ġdid, imsejħa ta' San Ġakbu, jingħad li nkitbet minnu fis-sena 47 u kienet aktarx indirizzata lill-knejjes tas-Sirja li l-membri tagħhom kienu ġew diskriminati u ppersegwitati minħabba t-twemmin ġdid tagħhom.

San Ġakbu sofra l-martirju fis-sena 61 billi tefgħuh miċ-ċint tat-tempju għal isfel u, billi ma mietx mill-ewwel, kien imħaġġar u maqtul bid-daqqiet.

Ħsieb

Bħal fil-każ tal-appostli l-oħra, naraw f'San Filippu u f'San Ġakbu bnedmin li saru l-ġebel tal-pedament tal-Knisja, u dan ifakkarni għal darb'oħra li l-qdusija u l-appostolat huma kompletament don ta' Alla, u mhux kisba umana.

Il-qawwa kollha hija l-qawwa ta' Alla, anke l-qawwa tal-libertà tal-bniedem li taċċetta d-doni tiegħu.

"Imma meta jiġi fuqkom l-Ispirtu s-Santu, intom tirċievu l-qawwa, u tkunu xhieda tiegħi f'Ġerusalemm, fil-Lhudija kollha u s-Samarija u sa truf l-art"

(Atti 1:8), Ġesù qal lil Filippu u lill-oħrajn.

L-ewwel kummissjoni tagħhom kienet li jkeċċu l-ispirti mniġġsa, ifejqu l-mard, iħabbru s-Saltna.

Tgħallmu, gradwalment, li dawn il-mirakli esterni, kienu sagramenti ta' miraklu akbar li jseħħ ġewwa fihom u fil-qlub tan-nies – is-setgħa divina li tħobb bħal Alla.

Qari mit-Trattat ta' Tertulljanu, saċerdot, fuq il-kundanna tal-eretiċi bit-titlu 'Il-predikazzjoni appostolika':

"Sidna Ġesù Kristu, meta kien fostna fid-dinja, qalilna hu stess min hu u x'kien minn dejjem, x'kienet ir-rieda tal-Missier li hu ġie biex jagħmel, u x'kienu l-ordnijiet li hu ta lill-bnedmin.

Dan qalu jew quddiem kulħadd lill-poplu kollu, jew lid-dixxipli tiegħu weħidhom, li minnhom għażel l-aqwa tnax u riedhom jibqgħu miegħu, għax ried jibgħathom biex jgħallmu lid-dinja kollha.

Wieħed minn dawn it-tnax telqu.

Ġesù, qabel ma reġa' mar għand Missieru wara li qam mill-imwiet, ordna lill-ħdax l-oħra biex imorru fid-dinja u jagħmlu dixxipli mill-ġnus kollha, u jgħammduhom fl-isem tal-Missier u ta' l-Iben u ta' l-Ispirtu s-Santu.

Minnufih l-Appostli – kelma li tfisser 'il-mibgħuta' – tefgħu x-xorti u għażlu lil Mattija bħala t-tnax-il wieħed flok Ġuda; dan għamluh bis-setgħa tal-profezija li hemm f'wieħed mis-salmi ta' David.

L-Ispirtu s-Santu mliehom bil-qawwa, kif kien wegħedhom Kristu, ħa jkunu jistgħu jitkellmu u jagħmlu l-għeġubijiet.

Huma xandru l-fidi f'Ġesù Kristu, l-ewwelnett fil-Lhudija, waqqfu l-Knejjes, u mbagħad xterdu fid-dinja u xandru l-istess tagħlim u l-istess fidi qalb il-pagani.

Huma waqqfu f'kull belt Knejjes oħra, li minnhom ixxerrdet iż-żerriegħa tal-fidi u t-tagħlim fi Knejjes oħra, u għadha tixxerred biex jitwaqqfu Knejjes iżjed.

Bis-saħħa ta' dan, dawn il-Knejjes ukoll huma appostoliċi bħala friegħi li ħarġu mill-Knejjes imwaqqfa mill-Appostli.

Kull ħaġa maħluqa hi bilfors marbuta mal-bidu tagħha.

Hekk ukoll dawn il-ħafna Knejjes huma marbuta ma' l-ewwel waħda li waqqfu l-Appostli, li minnha ġew l-oħrajn kollha.

Għalhekk huma kollha ewlenin u kollha appostoliċi, għax kollha huma miġbura f'waħda.

Xhieda ta' din l-għaqda waħda bejniethom hija r-rabta tas-sliem, l-isem ta' aħwa li jingħata lill-insara kollha, il-laqgħa mill-qalb li jagħmlu lil xulxin.

Dawn huma jeddijiet li ma hemmx raġuni oħra għalihom ħlief ir-rabta ta' l-insara kollha bejniethom fl-istess sagrament li lkoll irċevew.

Il-verità li xandru l-appostli, jiġifieri dik il-verità li wriehom Kristu, ma għandhiex tiġi ppruvata mod ieħor ħlief permezz ta' l-istess Knejjes li l-Appostli stess waqqfu meta xandrulhom il-verità sew bil-kelma ta' fommhom u sew imbagħad bil-kitba.

Il-Mulej qal ċar: "Baqagħli ħafna ħwejjeġ xi ngħidilkom, imma għalissa ma tifilħux terfgħuhom;" imma mbagħad żied jgħid: "Meta jiġi hu, l-Ispirtu tal-verità, imexxikom lejn il-verità kollha."

B'dan il-kliem wera li xejn ma kien se jibqa' moħbi minn dawk li l-Ispirtu s-Santu kien se jmexxihom lejn il-verità kollha, skont il-wegħda tiegħu.

U tabilħaqq, il-wegħda seħħet, għax l-Ispirtu s-Santu niżel tassew, kif juruna l-Atti tal-Appostli."

Fl-aħħar nett, nistiednek tirrifletti dwar din is-silta mill-Ittra ta' San Ġakbu

"Hieni l-bniedem li jistabar fit-tiġrib, għax wara li jkun għeleb it-tiġrib, jaqla' l-kuruna tal-ħajja li l-Mulej wiegħed lil dawk li jħobbuh.

Waqt li tkunu mġarrbin, araw li ħadd ma jgħid: 'Alla qiegħed iġarrabni' għax Alla ma jistax jiġġarrab għall-ħażin, u anqas mhu se jġarrab lil ħadd.

Għax kull bniedem imġarrab jinġibed u jitħajjar mill-passjoni tiegħu stess.

Imbagħad il-passjoni, meta tnissel, tiled id-dnub; u d-dnub, meta jilħaq il-milja tiegħu, iġib il-mewt."

Talba

O Alla, int timliena bil-ferħ f'din il-festa li nagħmlu ta' kull sena f'ġieħ l-appostli San Filippu u San Ġakbu: bit-talb tagħhom, agħtina li nissieħbu ma' Ibnek fil-passjoni u l-qawmien tiegħu mill-imwiet, biex ikun jistħoqqilna narawk wiċċ imb'wiċċ għal dejjem fis-sema.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia for Saint Philip:

Wikipedia for Saint James:

Nota: It-Tagħrif dwar dawn il-qaddisin tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed0ba473', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


28 ta' April: Santa Gianna Beretta Molla

Verżjoni Vidjo:

Santa Gianna Beretta Molla

U Alla ħalaq il-bniedem fuq xbihietu; fuq xbihet Alla ħalqu.

Raw għajnejk l-għemejjel tiegħi: kollha nkitbu fil-ktieb tiegħek.

Alleluja!

Antifona tad-Dħul tal-Festa ta' Santa Gianna Beretta Molla (Ġenesi 1:27; Salm 139:16)

SANTA GIANNA BERETTA MOLLA

Omm

1922 – 1962

Twieldet Bergamo, qrib Milan, u kienet l-10 wild fost 13.

Studjat fl-Università ta' Milan u ta' Pavia, u fl-1949 iggradwat fil-mediċina u l-kirurġija.

Fl-1952, speċjalizzat fil-pedjatrija u ħadmet bħala speċjalista tat-tfal f'diversi sptarijiet.

Kienet membru attiv tal-Azzjoni Kattolika.

Iżżewġet lill-Inġinier Pietru Molla.

Kellha 3 ulied.

Meta kien ser ikollha tarbija oħra, mill-ewwel dehru sinjali li kien se jkun hemm periklu gravi f'saħħitha.

Minħabba t-tqala, irrifjutat li tieħu trattament għall-kankru.

Lesta għal kull sagrifiċċju, issottomettiet ruħha għall-intervent kirurġiku, deċiża u titlob li jsalvaw lit-tarbija.

Kienet tirrepeti:

"lesta għal kollox biex it-tarbija tgħix."

Fil-21 ta' April tas-sena 1962 twieldet ir-raba' tarbija, u ġimgħa wara (fit-28 tax-xahar) mietet l-omm erojka, konvinta li

"hu dnub toqtol tarbija fil-ġuf."

Il-Papa Ġwanni Pawlu II, fl-24 ta' April tas-sena 1994, iddikjaraha Beata fil-preżenza ta' żewġha u l-erba' wliedha.

Huma kienu wkoll preżenti meta fis-16 ta' Mejju 2004, l-istess Papa, lil Gianna Beretta Molla ddikjaraha bħala qaddisa, l-ewwel waħda taż-żminijiet tagħna.

Ħsieb

Gianna Beretta Molla għexet il-ħajja ta' tabiba u ta' pedjatra eżemplari.

Ħajja ta' mara miżżewġa u omm u, wara li welldet tlett itfal, fir-raba' tqala kellha problemi serji u riedet tagħżel.

Għażlet minn jeddha li tagħti ħajja lit-tarbija tagħha u tissagrifika l-ħajja tagħha stess.

Dan kollu, setgħet tagħmlu għax Gianna Beretta Molla għexet ħajja intensa ta' talb, fi prattika tal-karità, f'parteċipazzjoni attiva u konvinta fil-ħajja tal-Knisja, fl-imħabba kbira lejn żewġha u f'dedikazzjoni bla tarf lejn uliedhom.

B'rieda kbira u kuraġġ, Gianna Molla għamlet l-għażla li ppermettiet lil bintha titwieled.

Nistgħu ħafna drabi nixtiequ li konna f'ċirkostanzi differenti, iżda l-qdusija spiss ġejja mill-għażla diffiċli f'sitwazzjonijiet ħżiena.

Din hija silta mill-omelija tal-Isqof Mario Grech waqt quddiesa għan-nisa fiċ-Ċentru tal-Azzjoni Kattolika, Victoria, fl-okkażjoni tal-World Unions of Catholic Women Organisation (14 ta' Mejju, 2013):

"Nappella lin-nisa għaqlin tagħna biex ikunu minn ta' quddiem li jitkellmu favur il-ħajja tat-tarbija fil-ġuf.

Il-ġenituri huwa l-ewwel għalliema biex inisslu f'uliedhom l-għożża għall-ħajja tat-tarbija fil-ġuf.

L-Azzjoni Kattolika qed tagħmel ħaġa sewwa li xxerred id-devozzjoni lejn Santa Gianna Berretta Molla, omm-tabiba li biex tħares lil bintha li kienet għadha fil-ġuf, għażlet li tirriskja u tagħti ħajjitha!

Imbagħad inġedded l-istedina biex nissieħbu fil-kampanja ta' talb msejjħa "Adozzjoni Spiritwali" li qed tieħu ħsiebha d-Dar Ġużeppa Debono.

F'din l-inizjattiva wieħed jimpenja ruħu li jitlob għal tarbija li qiegħda tiżviluppa f'ġuf ommha u li qiegħda f'riskju ta' abort.

Id-Dar Ġużeppa Debono hija barka għas-soċjetà tagħna għaliex tagħmel ħafna ħidma biex issalva l-ħajjiet tat-trabi!

Din id-dar hija "santwarju tal-ħajja" fid-djoċesi tagħna ta' Għawdex u jixirqilha li nagħtuha kull sapport!

Pajjiżna għandu tassew għaliex ikun kburi li għandu dan il-patrimonju favur il-ħajja!

Importanti ħafna li nibqgħu nilqgħu kontra kull pressjoni biex pajjiżna jiċħad dan il-patrimonju bid-dħul tal-liġi favur l-abort.

Jekk xi darba nbexqu l-bieb għall-abort, inkunu għamilna ħsara irreparabbli liċ-ċiviltà tagħna għaliex l-abort huwa miżura li tneżżagħna mill-istess umanità tagħna."

Tajjeb li wieħed ikun jaf ukoll li l-Fondazzjoni Monsinjur Salv Bartoli Galea ppubblikat bil-Malti l-ktieb Santa Gianna Beretta Molla: l-istorja ta' ħajjitha maqlub għall-Malti minn Caroline Buhagiar.

Michael Caruana, iċ-Chairperson tal-Fondazzjoni, qal li permezz ta' dan il-ktieb wieħed isir jaf il-ħajja qasira iżda mimlija bl-imħabba ta' Alla u tal-proxxmu ta' din il-qaddisa ta' żmienna.

Dan il-ktieb qed jinbiegħ mil-Libreriji Ewlenin Insara.

Wieħed jista' jirċevieh id-dar bil-posta billi jibgħat sitt ewro lil Michael Caruana, Istitut Kattoliku, Floriana FRN 1441.

Hu l-ħsieb tal-Fondazzjoni Monsinjur Salv Bartoli Galea li aktar tard din is-sena tippubblika t-tieni ktieb dwar din il-qaddisa ta' żmienna.

Fil-fatt Caroline Buhagiar għadha kemm qalbet għall-Malti l-ittri li għaddew bejn Gianna Beretta Molla u żewġha Pietro li huma l-qofol tat-tieni ktieb dwarha.

U int, kemm qed titlob, issemma' leħnek u/jew tagħti s-sapport tiegħek favur il-ħajja li tana Alla sa mit-tnissil tagħha fil-ġuf?

Fost il-Fondazzjoni/Movimenti Ewlenin tal-Pro-Life f'Malta nsibu:

Life Network Foundation Malta:

Gift of Life Foundation

The Malta Unborn Child Movement

Talba

Alla Missierna, infaħħruk u nberkuk talli f'Gianna Beretta Molla tajtna u wrejtna mara li tat xhieda tal-Evanġelju bħala żagħżugħa, mara miżżewġa, omm u tabiba.

Niżżukħajr talli bl-għotja qalbiena ta' ħajjitha tgħallimna nilqgħu u nagħtu ġieħ lil kull tarbija, ħlejqa tiegħek.

Ammen.

Agħmel, o Missier, li l-fidili tiegħek, fuq l-eżempju ta' Santa Gianna, jgħixu b'fedeltà l-grazzja tal-konsagrazzjoni fl-imħabba taż-żwieġ u l-familja, u jilqgħu bi gratitudni l-ulied, li fihom tiddi l-istess xbieha ta' Kristu, huma u jdawruhom bi mħabba attenta sa mill-ewwel waqtiet ta' ħajjithom.

Bi Kristu Sidna.

Ammen.

(Kolletta tal-Festa ta' Santa Gianna Berretta Molla)

English Version:

Alternative Reading:

Wikipedia:

Vatican Biography:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed0e5f2c', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


29 ta' April: Santa Katerina ta' Siena

Verżjoni Vidjo:

Santa Katerina ta' Siena

"Iftaħli l-bieb, oħti: miegħi int werrieta tas-saltna tiegħi, u għax inti għaraft il-misteri tal-verità tiegħi, inti l-ħabiba tiegħi, imżejna bid-doni tal-Ispirtu tiegħi, u msaffija minn kull tebgħa bit-tixrid ta' Demmi.

Ħalli s-skiet u l-ġabra tal-kontemplazzjoni u oħroġ tqabad b'qawwa u ħeġġa biex tagħti xhieda tal-verità tiegħi." –

Antifona mil-Liturġija tas-Sigħat tal-Festa ta' Santa Katerina ta' Siena.

SANTA KATERINA TA' SIENA

Verġni u Duttur tal-Knisja

1347 – 1380

Tagħrif:

Katerina Benincasa, hija waħda mill-akbar nisa li qatt rat id-dinja.

Hija twieldet fi Siena, fl-Italja, fl-1347.

Kienet l-iżgħar fost il-25 ulied ta' żebbiegħ minn Siena, fit-Toskana (l-Italja Ċentrali) u twieldet nhar l-Annunzjazzjoni, fil-25 ta' Marzu, 1347.

Minkejja li ħajruha għaż-żwieġ, kienet għal kollox deċiża li ma tridx tiżżewweġ.

Ta' tmintax-il sena, ikkonsagrat lilha nnifisha 'l Alla, u daħlet Terzjarja Dumnikana, u mal-ħajja kontemplattiva ta' meditazzjoni u talb, bdiet ħajja l-aktar attiva, billi bdiet tmur fl-isptarijiet iddur bil-morda, u bix-xjuħ u tgħin lil kull min setgħet.

Kienet tmur ukoll fil-ħabsijiet, u tkellem speċjalment lil dawk li kienu jkunu kkundannati għall-mewt.

Fl-epidemija tal-pesta, fl-1374, kienet tieħu ħsieb lil dawk li kienu jimirdu, iddur bihom u tgħinhom, u ġieli anke difnithom hi stess meta mietu.

Ħadmet u għenet ħafna l-Knisja meta kienet għaddejja minn wieħed miż-żminijiet tqal tagħha.

Ġabret madwarha bosta dixxipli, il-"Katerinati" li kienu jgħinuha fil-ħidma kbira tagħha biex ikkonvertiet tant midinbin, u tat l-aqwa għajnuna lil dawk fil-bżonn.

Kellha devozzjoni kbira lejn l-Ewkaristija.

Bħal San Franġisk t'Assisi, irċeviet l-istigmati jew il-pjagi, imma mingħajr ma jidhru bil-għajnejn, fil-knisja ta' Santa Kristina ta' Pisa, fl-1375.

Ħadmet biex tikseb il-paċi bejn belt u oħra, biex tħeġġeġ l-insara għall-Kruċjata fl-Art Imqaddsa mnidija mill-Papa Girgor XI, iddefendiet lill-Papa ġewwa Siena, Lucca u Pisa, u marret Avignon għand il-Papa Girgor fl-1376, biex turih li bħala Papa, is-sede tiegħu kienet Ruma.

Il-Papiet (li kienu Franċiżi) kienu ilhom Avignon 74 sena, imma għall-kelma ta' Katerina, Girgor XI irritorna Ruma fis-17 ta' Jannar, 1377.

Imma Girgor miet fl-1378, u meta floku laħaq Urbanu VI, kien hemm xi kardinali li dehrilhom li dik il-għażla kienet illegali, u malajr inħatar "Papa" ieħor.

Dan ġab il-firda fost il-Kattoliċi, li tissejjaħ ix-"Xiżma tal-Punent", u li ntemmet biss wara 39 sena bl-elezzjoni ta' Martinu V fl-1417.

Katerina ħadmet bis-sħiħ flimkien ma' Santa Katerina tal-Isvezja (

ara Santa Katerina tal-Isvezja

), li ltaqgħet magħha Ruma, u ma' oħrajn, biex tiddefendi l-veru Papa (Urbanu VI) u ssalva l-unjoni fil-Knisja.

Imma ma damitx ma mietet.

Tliet xhur qabel mietet, mardet u sofriet ħafna.

Ħalliet difatti din id-dinja ġewwa Ruma fid-29 ta' April, 1380, ta' 33 sena.

Ħalliet, anki bl-approvazzjoni tal-konfessur tagħha, il-Beatu Rajmondu minn Capua, Ġeneral tad-Dumnikani, il-ktieb famuż: id-"Djalogu ta' Santa Katerina," kitba mistika mill-aqwa.

Il-Papa Piju II (li kien ukoll minn Siena) ikkanonizzaha fl-1461, il-Papa Piju XII ħatarha Patruna tal-Italja (flimkien ma' San Franġisk t'Assisi) fl-1939, waqt li l-Papa San Pawlu VI ddikjaraha duttur tal-Knisja (flimkien ma' Santa Tereża ta' Avila) fl-1970.

Il-Papa San Ġwanni Pawlu II ddikjaraha ko-patruna tal-Ewropa.

Kontemplattiva f'ħajja ta' attività kbira.

Għalhekk hija rnexxielha tgħaqqad il-ħajja interjuri tat-talb mal-ħajja attiva ta' għajnuna għall-oħrajn.

Hekk kitbet,

"Ftakar li kull wieħed għandu għalqa għalih magħquda ma' dik tal-proxxmu bla ebda ħajt bejniethom li jifridhom minn xulxin; tant huma ħaġa waħda li ħadd ma jista' jagħmel il-ġid jew id-deni lilu nnifsu bla ma fl-istess ħin jagħmlu wkoll lill-proxxmu"

(Djalogu 24).

Lejn it-tmiem tad-Djalogu tagħha hija tesprimi l-għaqda mistika tagħha m'Alla,

"Divinità eterna, int abiss, int baħar bla qiegħ!

Int tajtni lilek innifsek: xi stajt tagħtini iżjed."

(n. 167) Santa Katerina kitbet ukoll madwar erba' mitt ittra lill-Papiet, mexxejja ta' pajjiżi u nies prominenti, li juru l-fond tal-ispiritwalità u tal-għerf tagħha; u kitbiet oħrajn.

Ħsieb

Ta' min inkomplu nsemmu aktar dettalji dwar il-ħajja rikka ta' din il-qaddisa tal-lum.

Imsemmija għal Santa Katerina ta' Lixandra (

ara Santa Katerina ta' Lixandra

), kienet tifla ta' intelliġenza u ta' maturità 'l fuq minn normal.

Sa minn ċkunitha kienet tidher miġbuda ħafna lejn Alla u kienet tfittex il-ġabra għat-talb.

Ħajjitha kollha kienet tagħmel penitenzi kbar speċjalment fl-ikel u fl-irqad.

Tiekol u torqod mill-inqas u silenzju strett.

Tifla ċkejkna kienet tiġbor it-tfal tamparha u tkellimhom fuq Ġesù.

Fl-età ċkejkna ta' sitt snin kellha esperjenza mistika tixbah ħafna lil dik ta' Santa Katerina ta' Lixandra u li ħalliet il-marka tagħha fuq il-kumplament ta' ħajjitha.

Minn wara l-kampnar tal-knisja ta' San Duminku fi Siena lemħet lil Ġesù fil-glorja li ħassitu jgħidilha tkun l-għarusa tiegħu, stedina li Katerina aċċettat bil-ferħa.

Fis-skiet ta' kamritha kienet tinġabar fit-talb, titkellem ma' Ġesù.

L-ikbar turment tagħha kien meta kienet tħoss lil Ġesù tant il-bogħod.

Fil-fatt meta darba dehrilha lmentat miegħu u qaltlu:

'Fejn kont Sinjur?

Kemm fittixtek għalxejn!

Ġesù weġibha:

'Kont f'qalbek nitgħaxxaq bik narak tiġri warajja!'

Ta' 20 sena kellha dehra mistika oħra li tikkonferma dik id-dehra ta' meta kellha sitt snin.

Din id-darba dehrilha Ġesù Redentur, fil-kumpanija tal-Madonna, ta' San Ġwann, ta' San Pawl u ta' San Duminku, ilibbisha simbolikament iċ-ċurkett tat-tieġ, sinjal taż-żwieġ mistiku tagħha miegħu.

F'din id-dehra mistika Ġesù talab lil Katerina toħroġ mill-ġabra ta' kamritha u taqsam mal-bnedmin l-imħabba kbira li kellha lejh.

Bil-ħeġġa kollha Katerina ngħatat għall-appostolat tal-Kelma.

Mijiet kbar ta' nies minn kullimkien kienu jfittxuha għall-Kelma u għall-parir tagħha, u grazzi lilha ħafna bnedmin reġgħu daru lejn Alla.

F'ħajjitha Katerina kellha diversi dehriet mistiċi.

Spiss kienet tidħol f'estasi.

Insemmu dik ta' quddiem il-kurċifiss ġewwa l-Knisja ta' Santa Kristina nhar l-1 t'April, 1375 meta rċeviet il-pjagi.

Fuq talba tagħha stess ma kienux jidhru minn barra imma hi kienet tarahom u kienet tħoss weġgħat tassew kbar.

F'waħda mill-ittri tagħha ssemmi l-każ ta' ċertu Niccolo di Toldo, aristokratiku peruġin, li kien arrestat u kkundannat għall-mewt għax kien tkellem kontra l-gvern ta' Siena.

Siena u Perugia dak iż-żmien kienu fi gwerra bejniethom.

Katerina marret iżżuru fil-ħabs.

Sabitu ddisprat u bl-ebda mod ma ried iħejji ruħu għall-mewt anzi b'dagħa offensiv kien jilqa' lil kull qassis li kien jipprova jersaq lejh.

Imżejna bid-doni tal-persważjoni u tal-ħlewwa, Katerina rnexxielha tikkalmah u tippreparah għall-mewt.

Qaltlu:

'Tfarraġ ħija għażiż, dalwaqt tasallek il-festa tat-tieġ.

Int se tmur maħsul bid-demm tal-Iben t'Alla, fl-isem ħelu ta' Ġesù, li ma nixtieqek qatt tinsa.

Jiena nkun hemm fil-post tal-eżekuzzjoni, nistenniek.'

U hemm kienet tassew Katerina kif wegħditu u talbet għalih hi u tarah imut.

Minn dawn ir-rakkonti kollha nagħrfu li Santa Katerina hija mudell ta' dedikazzjoni fil-kuraġġ u fl-umiltà.

Il-kitbiet tagħha jolqtu l-Misteri fundamentali tal-Fidi tagħna: it-Trinità, l-Inkarnazzjoni u r-Redenzjoni.

L-Imħabba tagħha għall-verità tgħinna biex nitgħallmu nagħżlu s-sewwa mill-gidba fil-ħajja tagħna ta' kuljum.

Katerina kienet tfittex u ssib lil Alla dejjem u kullimkien, u kienet tingħaqad miegħu tassew minn qalbha b'rabta ta' mħabba.

(Ant.

Tal-kant.

Ta' Marija prop.)

U int?

Talba

O Alla, int ħeġġiġt bl-imħabba tas-sema lill-verġni Santa Katerina ta' Siena fil-kontemplazzjoni tal-passjoni tal-Mulej u fis-servizz li tat lill-Knisja tiegħek: agħmel, bit-talb tagħha, li l-poplu tiegħek, miġbur xirka waħda fil-misteru tal-Ġisem mistiku jikseb ferħ għal dejjem fid-dehra tal-glorja ta' Ibnek Ġesù Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Film on Saint Catherine of Siena in Itailian:

Nota: It-Tagħrif dwar din il-qaddisa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed0e99be', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


26 ta' April: Il-Verġni Marija, Omm tal-Parir it-Tajjeb

Verżjoni Vidjo:

"Id-dinja ilha żmien li sfat meqruda, li kieku Marija ma daħlitx għaliha bl-interċessjoni qawwija tagħha." –

San Fulġenz (468-533)

IL-VERĠNI MARIJA, OMM TAL-PARIR IT-TAJJEB

(magħrufa bħala l-Madonna tal-Bon Kunsill)

Tagħrif:

Ix-xbieha tal-Madonna tal-Bon Kunsill, tinsab meqjuma fis-santwarju tagħha, dak tal-Patrijiet Agostinjani, f'Genazzano viċin il-belt ta' Ruma, fejn ilha sa mill-1467.

Skont it-tradizzjoni nġabet hawn minn Shkoder (Skutari) fl-Albanija.

Is-santwarju ta' Genazzano żaruh papiet u nies kbar oħra, fosthom diversi qaddisin, bħall-Papa Urbanu VIII, San Ġwann Bosco u oħrajn.

Il-Papa San Ġwanni Pawlu II żar mhux biss dan is-santwarju imma wkoll il-katidral ta' Shkoder fl-Albanija, fejn jingħad li kien hemm il-Kwadru tal-Bon Kunsill qabel.

Devot mill-ikbar tal-Madonna tal-Bon Kunsill kien il-kappillan qaddis ta' Genazzano, il-Beatu Stiefnu Bellesini Agostinjan, li miet martri tal-imħabba tal-proxxmu meta itieħed mill-marda tal-kolera u miet fit-3 ta' Frar, 1840, u li l-fdal tiegħu jinsab meqjum f'dan is-santwarju.

Il-Papa Ljun XIII żied l-invokazzjoni "Mater Boni Consilii" fil-Litanija tal-Madonna.

Il-Madonna tal-Bon Kunsill hi l-patruna prinċipali tal-Albanija u f'Malta l-knisja tal-Agostinjani f'Paceville hi ddedikata lilha.

Santa Bernardetta qalet li x-xbieha tal-Madonna tal-Bon Kunsill kienet l-iktar waħda li tixbah lill-Madonna li dehritilha ġewwa Lourdes.

San Ġorġ Preca kien devot ħafna tal-Madonna taħt dan it-titlu.

Kien spiss jitlob quddiem xbieha tagħha li kellu d-dar, biex iddawlu fid-diffikultajiet li kien jiltaqa' magħhom.

Huwa jgħid li waqt żmien ta' tfixkil kbir kellmitu u qaltlu biex iżomm is-silenzju.

F'dawn l-aħħar mitejn sena l-ordni tal-Brothers, daħħlu l-festa tal-Madonna tal-Bon Kunsill fil-kalendarju tagħhom.

Fil-'Mother house' tal-brothers, f'Ruma, hemm inkwadru kbir tal-Madonna tal-Bon Kunsill fis-sala fejn is-Superjur Ġenerali jlaqqa' l-kunsilliera tiegħu.

Ħsieb

San Alwiġi Maria De Montfort jgħid hekk:

"Skont il-qaddisin San Bernard u San Bonaventura, hemm tliet stadji biex nersqu lejn Alla: l-ewwel wieħed li hu l-eqreb lejna u li l-aktar jaqbel mal-ħila tagħna, hu Marija; it-tieni hu Ġesù Kristu, u t-tielet hu Alla l-Missier.

Biex nersqu lejn Ġesù, għandna mmorru għand Marija, għax hi l-Medjatriċi biex taqbeż għalina: biex nersqu lejn il-Missier Etern, għandna mmorru għand Ġesù għax hu l-medjatur tagħna tal-fidwa.

Għaldaqstant aħna nirrepetu bil-qawwa kollha ma' San Bernard, li għandna bżonn ta' medjatur mal-medjatur stess, u li Marija hi l-persuna l-aktar adattata biex tagħmel dan ix-xogħol ta' karità.

Kien permezz tagħha li Ġesù Kristu ġie fostna; u hu permezz tagħha li aħna mmorru għandu.

Jekk – għax aħna nibżgħu mill-Maestà infinita tiegħu, inkella għax nafu biċ-ċokon u bid-dnubiet tagħna – aħna nibżgħu mmorru direttament għand Ġesù Kristu, Alla tagħna, mela, ejjew bil-kuraġġ infittxu l-għajnuna u l-interċessjoni ta' Marija, Ommna.

Il-Madonna hi qalbha tajba u ħelwa.

Fiha m'hemm xejn ta' qilla u li jbiegħdek minnha, xejn li hu sublimi żżejjed, jew li jgħammex l-għajnejn tagħna ta' bnedmin; meta taraha aħna naraw in-natura umana tagħna.

Hi mhix ix-xemx li bir-raġġi qawwija tagħha tkun qawwija żżejjed għal għajnejn debboli ta' bnedmin; imma hi sabiħa u tiddi bħal qamar li jieħu d-dawl tiegħu mix-xemx u li jmewwet il-qawwa tad-dija tiegħu, biex aħna nkunu nistgħu nirċevuha; hi hekk ta' karità, li tilqa' lil dawk kollha li jitolbu l-interċessjoni tagħha; ikunu midinbin kemm ikunu – għaliex jgħidu l-qaddisin, qatt ma nstama', fl-ebda żmien li xi persuna talbet l-għajnuna tal-Verġni Mbierka bil-fiduċja u l-perseveranza, u baqgħet mingħajr għajnuna.

Hi hekk setgħana quddiem Alla li t-talb tagħha qatt ma ġie rrifjutat.

Id-dehra tagħha biss quddiem binha divin, hi fiha nfisha talba ta' qawwa kbira.

Bil-kemm tkun għamlet it-talba tagħha, li ma tiġix maqlugħa – għaliex Alla l-Iben hu dejjem mirbuħ mill-ġentilezza ħelwa u t-talb tal-għażiża ommu."

Dawn li ġejjin huma ħsibijiet tal-Qaddisin fuq Marija:

Il-midneb, dineb kemm dineb, jekk isir devot tal-Madonna, ma jintilifx. ~

San Ilarju (M.368)

Hekk kif Marija tat l-"iva" tagħha biex tkun omm Alla, hija stħaqqilha b'dan il-kunsens li ssir reġina tad-dinja u tal-ħlejjaq kollha. ~ San Bernardinu ta' Siena (1380-1444)

Id-dinja ilha żmien li sfat meqruda, li kieku Marija ma daħlitx għaliha bl-interċessjoni qawwija tagħha. ~ San Fulġenz (468-533)

Kieku ħajjitna ma kinitx taħt il-ħarsien ta' Marija, konna nitwerwru u naqtgħu qalbna li nsalvaw. ~ San Pierre Julian Eymard (1811-68)

Imma jien:

Kemm jien devot tassew ta' din l-Omm tiegħi tas-Sema?

Min jaf li kieku nikkonsagra lili nnifsi lilha u nħalliha ddawwalli t-triq li twassalni għal għand Binha fil-ġenna?

Min jaf li kieku nfittex nitgħallem dwar kif nista' ngħix ta' binha/bintha, hekk li jkun tassew jixraqli Omm bħal din?

Jekk tixtieq tkun taf kif tista' tħejji ruħek biex tgħix hekk tassew, nistiednek iżżur is-sit Malti, li fih it-Trattat ta' San Alwiġi De Montfort fuq id-Devozzjoni vera lejn Marija u kif wieħed jista' jagħmel l-att ta' konsagrazzjoni u l-benefiċċji tagħha, Talb, l-Uffiċċju tal-Madonna, Vidjows u ħafna aktar ...

Tista' tmur għalih billi tagħfas fuq din il-link:

Ejjew ma ninsewx ukoll li l-aktar talba li tagħti unur lill-Madonna u dik li hi tkun qed tistenniena nitolbu bil-ħerqa, tibqa' dejjem it-talba għażiża tar-Rużarju.

Tassew li kulħadd jafu dan, imma kulħadd jitolbu?

Bħala għajnuna biex wieħed jitlob ir-Rużarju, tistgħu tidħlu fil-Youtube Channel bl-isem ta' Rużarji u Devozzjonijiet bil-Malti.

Fih issibu ġabra ta' vidjows kollha fuq ir-Rużarju.

Ara din il-link:

Talba

Marija, mara tas-smigħ,

agħmel li widnejna jkunu miftuħa;

agħmel li nitgħallmu nisimgħu l-kelma ta' ibnek Ġesù

qalb il-ħafna kliem ta' din id-dinja;

agħmel li nagħrfu nisimgħu r-realtajiet li fihom ngħixu,

lil kull persuna li magħha niltaqgħu,

speċjalment dik li hi fqira, fil-bżonn, f'diffikultà.

Marija, mara tad-deċiżjoni, dawwal il-moħħ tagħna

u l-qalb tagħna, biex nagħrfu nobdu

l-kelma ta' ibnek Ġesù, bla tnikkir;

agħtina l-kuraġġ tad-deċiżjoni,

biex ma nitkaxkrux mill-kurrent ta' oħrajn li jmexxulna ħajjitna huma.

Marija, mara tal-azzjoni, agħmel li jdejna u riġlejna

jmorru "jħaffu" lejn l-oħrajn,

biex iwasslu l-karità u l-imħabba ta' ibnek Ġesù,

biex iwasslu, kif għamilt int,

id-dawl tal-Vanġelu fid-dinja.

Ammen.

(Talba tal-Papa Franġisku)

English Version:

Alternative Reading:

Wikipedia:

Tista' wkoll iżżur sit ieħor bil-Malti ddedikat lill-Madonna billi tagħfas din il-link:

Nota: It-Tagħrif dwar din il-Festa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed18e397', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


25 ta' April: San Mark

Verżjoni Vidjo:

San Mark

"Kristu bagħatni nxandar il-bxara t-tajba, mhux bi kliem il-għerf, sabiex ma jiġix fix-xejn is-salib ta' Kristu.

Il-predikazzjoni tas-salib hija bluha għal dawk li jintilfu; imma għal dawk li jsalvaw hi l-qawwa ta' Alla.

Billi, fl-għerf ta' Alla, id-dinja b'għerfha ma għarfitx lil Alla, Alla għoġbu jsalva lil min jemmen bil-bluha tal-predikazzjoni." –

Antifona mil-Liturġija tas-Sigħat tal-Festa ta' San Mark.

SAN MARK

Evanġelista

L-Ewwel Seklu

Tagħrif:

San Mark aktarx li kien it-tifel ta' Marija, dik il-mara armla prominenti fil-komunità Nisranija ta' Ġerusalemm, li kienet iżżomm laqgħat tal-Insara fid-dar tagħha: u li San Pietru meta ġie meħlus mill-ħabs mar dritt għandha (Atti 12:13).

Probabbilment San Mark ġie mgħammed minn San Pietru stess.

Meta San Pawl u San Barnaba, li kien kuġin ta' Mark, ġew Ġerusalemm bil-karità li kienu ġabru minn Antjokja, Mark issieħeb magħhom u mar magħhom fl-ewwel vjaġġ missjunarju ta' San Pawl, iżda għal xi raġuni meta kienu f'Perge tal-Pamfilja telaqhom u rritorna Ġerusalemm (Atti 13:13).

Minħabba f'hekk San Pawl ma riedx lil Mark jakkompanjah fit-tieni vjaġġ tiegħu, u floku ħa lil Silas.

Fuq hekk San Barnaba ma marx ma' San Pawl, iżda flimkien ma' Mark mar Ċipru, art twelidu.

Imma ftit żmien wara Mark u Pawlu rranġaw id-differenzi ta' bejniethom u saru ħbieb.

Għall-ħabta tas-sena 60, lil Mark insibuh Ruma ma' dan l-appostlu kbir u kien qed jaħseb biex jirritorna fil-knejjes tal-Asja ż-Żgħira, fejn kien diġà sar magħruf ħafna għall-ħidmiet appostoliċi tiegħu.

Minn Ruma x'aktarx li mar Kolossi, fl-Asja ż-Żgħira.

Dan nafuh mill-ittra ta' San Pawl lill-Kolossin fejn talabhom jagħtuh merħba (Kolossin 4:10).

Meta San Mark reġa' mar Ruma, ħadem ma' San Pietru.

Jidher li San Mark xandar l-evanġelju wkoll f'Aquilea, fit-tarf tat-tramuntana tal-Adrijatiku.

Minn hemm telaq lejn l-Eġittu u jingħad li hu kien l-ewwel isqof ta' Lixandra.

Mar Efesu.

Dan nafuh mill-ittra ta' San Pawl lil San Timotju fejn talbu jġib lil Mark miegħu (2 Timotju 4:11).

Fis-sena 61, San Pawl kiteb lil Timotju f'Efesu, u talbu li jieħu miegħu lil Marku f'Ruma.

F'Ruma, bejn is-snin 60 u 70 w.K., San Mark kiteb l-evanġelju tiegħu, li hu ġabar mit-tagħlim ta' San Pietru, li tiegħu jidher li kien jagħmilha ta' segretarju u interpretu – hi kitba għall-pagani konvertiti.

San Pietru jsejjaħ lil Marku "ibni".

Dan it-titlu ma jfissirx bilfors li kien għammdu hu; jista' jkun titlu ta' mħabba lejn wieħed li għal bosta snin kien miegħu u bin ħabiba antika tiegħu.

Il-vanġelju tiegħu hu l-eqdem mill-erba' vanġelji li għandna.

Hu l-iqsar vanġelu, u kitbu bil-Grieg, għax x'aktarx li kien għall-Ġentili kkonvertiti ta' Ruma.

L-iljun bil-ġwienaħ hu s-simbolu tal-Vanġelu tiegħu għax fih iddeskriva 'l San Ġwann Battista bħala "vuċi tgħajjat fid-deżert," vuċi ta' ljun; u l-ġwienaħ għax Eżekjel kien ra viżjoni ta' erba' annimali bil-ġwienaħ.

Tradizzjoni tgħid li x'aktarx San Mark miet martri f'Lixandra.

San Mark hu l-patrun ta' Venezja; hu l-qaddis protettur wkoll tan-nutara.

Illum hu kważi ċert li dak iż-żagħżugħ li ħarab għarwien mill-Ġetsemani meta arrestaw lil Ġesù , li hu jsemmi fil-Vanġelju tiegħu, kien hu nnifsu.

Ħsieb

San Mark kiteb l-Evanġelju tiegħu ġewwa Ruma, fi żmien il-persekuzzjoni li l-Imperatur Neruni għamel kontra l-Insara.

Din il-persekuzzjoni bdiet fis-sena 64, u San Pietru kien wieħed minn tal-ewwel li ħa l-martirju.

Wara l-mewt ta' Pietru, Alla qanqal lil Marku biex jikteb l-Evanġelju, mhux biex sempliċiment jirrakkonta l-ħajja ta' Ġesù fuq din l-art, imma biex jagħmel kuraġġ lill-Insara ħalli jkunu lesti jagħtu ħajjithom għalih jekk Alla jitlob minnhom dak is-sagrifiċċju.

Għalhekk Marku qagħad jaħseb biex jara x'se jagħżel minn dak kollu li kien tgħallem fuq Ġesù, u fehem li kellu jinsisti fuq żewġ veritajiet, jiġifieri li

Ġesù huwa tassew Alla, u li Ġesù kien tassew il-Messija

, Messija li bata għall-fidwa tagħna.

Hekk in-Nisrani jkun aktar lest li jmut għal Ġesù meta jifhem li Ġesù nnifsu, l-istess Alla li sar bniedem, kien miet għalih.

Lill-ktieb tiegħu Marku sejjaħlu: "Bidu ta' l-Vanġelju ta' Ġesù, Messija, Bin Alla" (Mk 1: 1).

Il-kelma "Vanġelju" tfisser 'Aħbar Tajba', u tassew, ma hemmx aħbar isbaħ minn dik li tgħidilna li Alla l-Missier tant ħabbna li bagħtilna lil Ibnu fostna biex ikun is-Salvatur tagħna.

Imma qabel il-kelma "vanġelju", Marku kiteb il-kelma "Bidu", biex jgħidilna: "Mhux biżżejjed li taqraw u tistudjaw il-ktieb tiegħi.

Il-qari ta' dan il-ktieb hu biss il-bidu; wara li taqrawh, jeħtieġ li tgħixuh, biex tkunu tistgħu tgawdu l-frott tal-fidwa li ġabilna Ġesù."

Mark wettaq f'ħajtu dak li kull Nisrani huwa msejjaħ li jagħmel: jipproklama lin-nies kollha l-Aħbar Tajba tal-Vanġelu li huwa s-sors tas-salvazzjoni.

Dan Mark għamlu b'mod partikolari bil-kitba.

Oħrajn jistgħu jipproklamaw l-Aħbar Tajba permezz tal-mużika, tad-drama, tal-poeżija, jew billi jgħallmu lit-tfal madwar il-mejda tal-familja.

U int, kemm tiddedika ħin biex tiskopri min hu Ġesù u kif iridna ngħixu billi taqra l-Vanġeli?

Qed tagħmel ħiltek kollha biex ixxandar lil Kristu bil-kliem u b'mod speċjali bil-mod kif tgħix it-tagħlim tiegħu u tal-Knisja mwaqqfa minnu?

Kemm int lest/a li tieħu riskji biex tgħix ta' xhud vera ta' Kristu anki meta jkollok tħabbat wiċċek ma' kull xorta ta' kuntrarju?

Għall-Vanġelju ta' San Mark moqri bil-Malti f'forma ta' vidjo wmur:

Talba

O Alla, int imlejt b'ġieħ kbir lill-evanġelista tiegħek San Mark billi tajtu l-grazzja li jxandar l-Evanġelju: agħmel li nfittxu t-triq li hu għallimna, biex nimxu bil-fedeltà wara Ibnek.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Playlist tal-Vaġelju ta' San Mark moqri bil-Malti f'forma ta' vidjo:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed18b865', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


27 ta' April: Beatu Nikol Roland

Verżjoni Vidjo:

Beatu Nikol Roland

"Ġesù, meta ra hekk, inkorla u qalilhom: "Ħalluhom it-tfal żgħar jiġu għandi; iżżommuhomx, għax ta' min hu bħalhom hija s-Saltna ta' Alla.

Tassew ngħidilkom, li min is-Saltna ta' Alla ma jilqagħhiex bħal tifel ċkejken ma jidħolx fiha.

Imbagħad ħaddanhom miegħu u qiegħed idejh fuqhom u berikhom." –

Ġesù f'Mark 10:14-16

BEATU NIKOL ROLAND

Reliġjuż

1642 – 1678

Tagħrif:

Twieled f'Reims – l-istess belt li fiha twieled San Ġwann Battista de la Salle, fl-1642.

Ordna saċerdot fl-1665.

Il-predikazzjoni, il-formazzjoni Nisranija taż-żgħażagħ, u b'mod speċjali tal-kleru, kienu wisq għal qalbu.

Intebaħ bil-miżerja kemm temporali kif ukoll spiritwali taż-żgħażagħ u għalhekk waqqaf il-Kongregazzjoni tas-Sorijiet tal-Bambin Ġesù, iddedikati għall-edukazzjoni Nisranija tal-bniet fqar ta' Reims.

Nikol kien kanonku, flimkien ma' San Ġwann Battista de la Salle (

ara San Ġwann Battista de la Salle

), tal-Katedral ta' Reims, u kien ukoll id-direttur spiritwali ta' Ġwanni de la Salle.

Kien hu li ggwidah u ħeġġu biex jirċievi d-djakonat u jkompli biex jilħaq saċerdot.

Bejn Roland u Ġwanni kien hemm differenza ta' 11-il sena.

Meta Roland beda jħoss l-għejja, talab lil Ġwanni de la Salle biex ikun l-eżekutur tat-testment tiegħu, u fdalu r-responsabbiltà li jieħu ħsieb u jiggwida l-Kongregazzjoni tas-Sorijiet li kien waqqaf.

Roland miet ta' 35 sena fis-27 ta' April, 1678.

Kien sena wara li Adrien Nyel, ma' żagħżugħ ieħor Christof, mar jiltaqa' ma' San Ġwann Battista de la Salle biex jitolbu jgħinu ħalli jwaqqaf skola għas-subien.

Kien hawn li Alla wrieh ix-xewqa li jieħu ħsieb l-edukazzjoni tas-subien fqar.

Ġwann Battista De La Salle kellu allura 27 sena.

Ħsieb

Il-Malti jgħid: 'Kappell ma jmejjilx lill-ieħor' u nistgħu ngħidu li fl-istejjer tal-qaddisin, spiss ninnutaw li l-Mulej ilaqqa' l-qaddisin flimkien tul il-vjaġġ tagħhom fid-dinja biex dawn ikunu ta' għajnuna, sapport, gwida, kuraġġ u appoġġ lil xulxin fil-missjonijiet fdati lilhom mis-Sema.

L-eżempju li għandna llum huwa tal-Beatu Nikol Roland u San Ġwann Battista de la Salle.

Il-Mulej dejjem jibagħtilna persuna jew persuni f'ħajjitna li xi kultant ipattu għan-nuqqasijiet ta' persuni oħra li sippost kellhom ikunu ta' għajnuna u għal xi raġuni jew oħra, ma kienux.

U għal dawk li forsi ma kellhomx lanqas persuna waħda li setgħet tgħaddilhom kelma tajba, parir qaddis, tgħallimhom dwar l-imħabba t'Alla għalihom u ddewwaqhom xi ftit minn din l-imħabba, il-Mulej tana bosta tagħlim fil-kitbiet u l-ħajjiet tal-qaddisin.

Għal min jinteressah u jfittex li jsir jaf dwar Alla u kif nistgħu ngħixu fil-prattika t-tagħlim tiegħu u tal-Knisja Kattolika li waqqaf Hu, jista' jiddedika ħin apposta u jaqra dwar il-ħajjiet tal-qaddisin.

Infatti diversi qaddisin sabu l-ispirazzjoni tagħhom fil-qari tal-ħajjiet ta' qaddisin oħra.

Huma sabu fl-eżempju tagħhom mudell għal ħajjithom u tqanqlu bil-bosta biex jimitawhom.

Nistgħu nibqgħu fi xtutna u nagħtu l-eżempju ta' San Ġorg Preca li kellu mħabba speċjali lejn il-qaddisin li kien iħares lejhom bħala veri ħbieb ta' Alla.

Kien iħobb jirrakomanda l-qari tal-ħajja tagħhom għax minnhom wieħed jikseb ġid spiritwali kbir.

Ħalla miktub: "Aqraw ħajjiet il-qaddisin, u f'qasir żmien jitnissel fikom l-ispirtu ta' Kristu.

Dal-qari jqawwikom fil-fidi, iħeġġiġkom għat-taħriġ tal-virtù u jqanqalkom biex f'kollox tirrikorru lejhom, tant huma setgħana quddiem Alla."

(Is-Sinagoga l-Ġdida, n. 9).

Lejn xi wħud minnhom Dun Ġorġ Preca wera wkoll imħabba speċjali, u ried li l-ħajja tagħhom tkun magħrufa sewwa mill-membri tal-għaqda tiegħu għall-imitazzjoni.

Fost dawn hemm San Franġisk ta' Assisi, li mhux biss daħħlu fil-Litanija tal-Qaddisin fil-ktieb ta' l-Arloġġ Museumin, imma wkoll għażlu bħala l-Qaddis Protettur tal-virtù tal-Faqar.

U int, kemm tħalli l-ħajjiet u t-tagħlim tal-qaddisin ikunu ta' ispirazzjoni u mudell għal ħajtek?

Liema hu/hi l-qaddis/a preferit/a tiegħek li tixtieq timita u żżomm bħala l-patrun/a tiegħek jew il-kumpann/a tal-vjaġġ ta' ruħek?

Kemm titlob l-interċessjoni tal-qaddisin, b'mod speċjali meta tkun fi żmien tal-akbar bżonn?

Talba

O Alla, inti żejjint lis-saċerdot Beatu Nikol Roland, b'żelu pastorali għat-taħriġ tal-kleru u b'edukazzjoni taż-żgħażagħ fqar.

Bl-eżempju u bl-interċessjoni tiegħu, agħtina l-istess spirtu ta' karità, sabiex naqduk billi ngħinu lil dawk li inti tħobb.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed18b4d4', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


24 ta' April: Santa Marija Ewfrasja Pelletier

Verżjoni Vidjo:

Santa Marija Ewfrasja Pelletier

"Ħobbu s-salib u s-salvazzjoni tal-erwieħ." –

Santa Marija Ewfrasja Pelletier

SANTA MARIJA EWFRASJA PELLETIER

Fundatriċi

1797 – 1868

Tagħrif:

Din il-qaddisa hija l-fundatriċi tas-sorijiet tal-Bon Pastur.

Roża Virġinja twieldet fuq il-gżira ta' Noirmontier fuq il-kosta tal-Brittanja (Franza) fejn il-ġenituri kienu marru biex jeħilsu mill-ġlied tar-Rivoluzzjoni Franċiża.

Bagħtuha tistudja f'Tours, fejn Roża saret taf bil-kunvent Santa Marija tal-Karità tar-Refuġju.

Dan kien ta' kongregazzjoni reliġjuża mwaqqfa minn San Ġwann Eudes (

ara San Ġwann Eudes

) biex jgħinu nisa li żbaljaw u biex iħarsu oħrajn li jkunu fil-periklu.

Roża bdiet in-novizzjat hawnhekk fl-1814, meta kellha 18-il sena, u ħadet l-isem ta' Marija Ewfrasja.

Madwar 11-il sena wara, meta kien għad kellha biss 29 sena, hi ġiet magħżula superjura.

Hi waqqfet kunventi ġodda f'Angers, u marret hi nnifisha biex tmexxi dar tar-rifuġju li kienet teżisti hemm bl-isem tal-Bon Pastur (Ir-Ragħaj it-Tajjeb).

Kellha suċċess meraviljuż, imma kellha titlaq minn hemm u marret lura fil-kunvent tagħha ta' Tours.

Sa issa dawn id-djar tar-rifuġju kienu kull waħda minnhom indipendenti mill-oħra.

Ewfrasja ħabirket li ġġibhom taħt amministrazzjoni waħda, taħt superjura ġenerali waħda u jkun hemm novizzjat wieħed, u hekk tkun tista' tqassam is-sorijiet minn kunvent għall-ieħor skont il-bżonnijiet.

Sabet ħafna diffikultajiet, imma Ewfrasja baqgħet soda għax rat li b'hekk il-ħidma tagħhom tkun aktar koordinata u aktar effettiva.

Minkejja li kienet bniedma umli u tirrispetta l-awtorità, is-superjura żagħżugħa, li xi ħadd dwarha qal li "kellha kapaċità anki tmexxi renju," irnexxielha, bil-għajnuna tal-providenza li toħloq f'Angers dak li jista' jissejjaħ istitut ġdid, u d-djar kollha li bdew jinfetħu bdew jissejħu tal-Bon Pastur.

L-approvazzjoni tal-Papa waslet fl-1835.

F'din il-kongregazzjoni ġdida saru ħafna żviluppi fi żmien qasir, u l-ġid immens li kien qed isir kien qed jidher f'kull dar ġdida li bdiet tintefaħ.

Fil-ħafna provi u diffikultajiet tagħha, fosthom akkużi li kienet tagħmel tibdil bla ħsieb ta' xejn, ta' ambizzjoni personali, u ta' nuqqas ta' paċenzja fl-awtorità, Santa Marija Ewfrasja Pelletier uriet qawwa erojka, baqgħet sal-aħħar iżżomm il-karattru ferrieħi tagħha, u tama kbira f'Alla.

Mietet fl-24 ta' April tas-sena 1868 fl-età ta' 71 sena.

L-aħħar kelmiet lil sħabha kienu – "Ħobbu s-salib u s-salvazzjoni tal-erwieħ."

Ġiet ikkanonizzata minn Piju XII fl-1940.

Meta mietet Santa Ewfrasja Pelletier, is-sorijiet tal-Bon Pastur kienu ġa jlaħħqu l-2,760, u d-djar tagħha wasslu għal 110 mad-dinja kollha, fosthom dik ta' Malta f'Ħal Balzan fl-1858, jiġifieri din twaqqfet 10 snin qabel ma mietet il-qaddisa.

Ħsieb

Tajjeb li wieħed ikun jaf li s-sorijiet tal-Bon Pastur ġew Malta meta kienet għadha ħajja l-fundatriċi tagħhom Santa Ewfrasja Pelletier fl-1858.

Għall-ewwel kellhom skola f'Ħal Lija, iżda meta mbagħad marru f'Ħal Balzan, fl-1868, ma żammewx l-iskola imma ntefgħu kollhom kemm huma f'ħidma ta' ħniena u għajnuna ma' xebbiet u ommijiet imġarrbin, ħidma li diġà kienu bdew jagħmlu Ħal Lija.

Is-Sorijiet bdew jirrealizzaw li l-problema tal-vjolenza domestika kienet problema soċjali li kellha bżonn issir ħidma fuqha immedjatament u b'attenzjoni kbira.

Illum għandhom żewġt idjar u l-kunvent f'Ħal Balzan u dar fil-Mosta.

Fid-djar f'Ħal Balzan isibu kenn in-nisa msawta u wliedhom, kif ukoll refuġjati, uħud minnhom bil-familja.

Saru rinnovazzjonijiet estensivi fid-dar u Dar Merħba Bik infetħet fl-1981.

Dar li l-għan prinċipali tagħha huwa r-rikonċiljazzjoni.

Dar Merħba Bik

toffri kenn temporanju lin-nisa vittmi tal-vjolenza.

Tul iż-żmien f'din id-dar, il-programm jgħinnhom jistabbilixxu mod ta' ħajja li l-aħjar jissodisfa l-bżonnijiet tagħhom kif ukoll ikomplu jiżviluppaw il-potenzjal tagħhom.

Tipprovdi kenn sikur u adegwat għan-nisa vittmi tal-vjolenza fuq bażi ta' sess u vjolenza domestika flimkien mal-ulied tagħhom.

Toffri servizzi psiko-soċjali bħal 'counselling', ta' assistenti soċjali u terapija speċjalizzata skont il-ħtieġa tar-residenti.

Tgħin fl-integrazzjoni mill-ġdid tar-residenti fil-komunità, prinċipalment permezz u skont il-ħiliet tagħhom.

Tippromovi r-rikonċiljazzjoni mal-individwu innifsu, mal-familja (b'kull mod possibbli jew mixtieq), mas-soċjetà u ma' Alla.

Tgħin u tassisti lir-residenti jsibu akkomodazzjoni alternattiva meta jkun hemm bżonn.

Tqajjem kuxjenza u għarfien mal-pubbliku dwar il-kwistjoni tal-vjolenza domestika u vjolenza fuq bażi ta' sess.

Jekk forsi din l-informazzjoni ma tapplikax għalik, nitolbok tgħaddiha lil min forsi taf li jeħtieġha.

Għal aktar informazzjoni ara:

jew

Talba

O Santa Marija Ewfrasja Pelletier, li b'ħeġġa tal-għaġeb irsistejt biex toffri kenn lil nisa b'diffikultà, nitolbuk biex b'talbek tinterċedi għal dawk in-nisa fi żminijietna li qed isofru minn kull forma ta' abbuż jew li huma fir-riskju li jiġu sfruttati; agħmel li jsibu l-kenn u l-għajnuna meħtieġa biex ikunu jistgħu jgħixu bid-dinjità ta' wlied Alla.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ed1c1999', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });